text:
Samoa News Editorial: Ua Tatau Ona Fa’ataga Tama Ta’a’alo Mai Fafo
Aisea e tausisi ai le Iuni Lakapi a Amerika Samoa ia fa’asa ona 'aumai e kalapu ni a latou tama ta’a’alo mai fafo e taufetuli ma a latou tama ta’a’alo i le taimi o le ta’ito’a fitu fa’avaomalo o le’a faia i le Fu’a o le tausaga nei?
E matua sese le taofi o le Iuni i lenei tapu. Aua, o le ofi mai o tama ta’a’alo mai fafo e fuifui fa’atasi ma tama ta’a’alo a kalapu o le teritori, o se la’asaga pito i sili lea ona vave alu ai i luma le malamalama o tama ta’a’alo a le teritori. Aua o lea o le’a va’ai, fa’alogo, ma fa’atino ia fautuaga ma gaoioiga a tama sasa’o mai fafo o lo ’o ta’a’alo fa’atasi ma latou i o latou kalapu.
Ou te fia fa’atepa le Iuni Lakapi a Amerika Samoa i le saoasaoa o le alu a le lakapi a Samoa oi ai nei i le to’a fitu ma le 15 e fai ma molimau 'autu o la’u mau. Aisea ua vavave ai ona piki i luga le atamai o le tama ta’a’alo i Apia i lenei vaitaimi?
Ina ua le vala’aulia Samoa i le tauvaga muamua o le Ipu o le lalolagi i le 1987 lea na faia i Niu Sila ae avatu na’o Toga ma Fiti, ua foliga mai o le’a atili ai ona alu solomuli le lakapi a Samoa.
A’o le tausaga 1988, o le taimi tonu lea na amata ai le ta’i to’a fitu a Malisi Sagato Iosefo e momoli ai la latou fa’afetai i le ituaiga o Felela Malisi na 'aumaia le ta’aloga o le lakapi i Samoa.
Ina ua atoa le selau tausaga o le i ai o Felela Malisi i Samoa e lua, na tonu ai i le sosaiete a tama tuai a Malisi i Apia o le’a fa’afoeina se ta’aloga ta’ito’a fitu e fa’ailoga ai lenei senituri o le tautua a Felela Malisi ia Samoa e lua ma ona tagata.
Na ofo’ofogia i le maimoa a tagata Samoa i le va’ai tino i tagata fa’amatua o le lakapi mai Niu Sila, Ausetalia, Fiti ma tama ta’a’alo Samoa ua 'iloga i lenei fa’agatama ua tamomo’e i le Apia Park.
Na’o na va’ai i le TV ia latou gaoioiga a’o le taimi muamua lea ua va’ai tino i ai ia latou taleni i Samoa. Na mafai ona silasila Samoa e lua i kapiteni o le All Blacks, Wayne Buck Shelford ma Gary Whetton na 'aumai e Malisi ma ta’a’alo i le latou 'au. O Moata’a nao latou 'aumaia Michael Jones, To’o Vaega, Lolani Koko o alo o Samoa.
O le masaga ta’uta’ua mai Ausetalia o Mark ma Glen Ella na ta’a’alo mo le Wallabies sa 'aumaia le 'au a Ausetalia i Samoa. O ni isi o le All Blacks na auai i le fitu a Malisi e i ai John Kirwin, Joe Stanley, John Schuster, Va’aiga Tuigamala, le toga mai Ausetalia o Ofengaui, ma le to’atele e ova atu i le 50 All Blacks ua mafai ona o’o mai i Samoa ma ta’a’alo fa’atasi ma tama Samoa ia latou kalapu.
Mai Fiti, o le fa’amatua o le fitu i le lalolagi o Waisale Serevi, ma isi e le masino. Ua ova nei i le 20 tausaga lenei ta’amilosaga ma o lo ’o mafai ona omai pea ni isi ta’uta’ua mai fafo e ui ina fa’aiti’itia ona ua fa’apolofesa le lakapi i lenei vaitaimi.
O le tama ta’alo na te matauina tulaga o le ta’a’alo ae ua 'iloga i lenei ta’aloga, ma o le ala lena na saoasaoa ai le vave o le iloa e tama lakapi a Samoa ona ua fefiloi ma tagata ta’uta’ua io latou 'au.
E molimau le ali’i palemia o Samoa, Tuila’epa Sa’ilele Malielegaoi i lenei faiga ma e saunoa so’o ai i lona tulaga o ia o le ta’ita’i fono o le Iuni Lakapi a Samoa i le taua o le auai o tama ta’a’alo mai fafo i 'au a kalapu a Samoa aua e alu ai ma le atoa le atamai o Samoa o lo ’o ta’a’alo i lenei tauvaga. Fai mai a Tuila’epa pe ana le seanoa le fitu a Malisi Apia ma le auai o tama 'iloga o le lakapi mai fafo e fa’asoa mai la latou taleni ma le poto i tama ta’alo a Samoa i ana kalapu 'ese’ese, e le vave le o’o o Samoa i luga i le tumutumu o fa’alagamaea i le fitu ma le 15.
A uma le ta’amilosaga, ona toe fo’i a lea o tagata ta’a’alo i le mea na sau ai a’o lana sao i le ta’aloga o lo ’o ua tamau e tama ta’a’alo a Samoa e lua. O le ala lea o le saoasaoa o le ta’aloga ma le iloa o tama ta’a’alo ona e afua mai i le fitu a Malisi Apia lea ua mafai ai ona latou fuifui fa’atasi ma e ua 'iloga i lenei ta’aloga.
E fa’apea fo’i la ma tatou i le teritori. O le sao o tama ta’a’alo mai fafo pe’a mafai ona 'aumai e kalapu ni a latou guest players mai Niu Sila, Samoa, po ’o Fiti, e tele le aoga ma le lelei i le aga’i i luma o le ta’aloga. Tatou te fiu e 'aumai 'au mai fafo ona omai a lea o latou toe su’e siamupini ma toe tu’uva’a atu ae le mafai ona tufa mai le oa o le lakapi o lo ’o ia latou.
Ae a fai ae tatala le avanoa mo guest players e 'aumai e kalapu lakapi pei o Faga’alu, Avele, Pago Pago, Fagatogo, Lauli’i ma isi, e lifi ai i’ina ma le ta’alo a tama Amerika Samoa i nei kalapu aua ua mimita e tu i tala ane o Mikaele Pesamino, po ’o Alafoti Faosiliva, Uale Ma’i lea ua 'aumai e la latou 'au e suia lea kalapu.
A uma le tauvaga, ona toe fo’i a lea o nei tama ta’a’alo i fafo a’o le latou auai fa’atasi ma ta’a’alo i kalapu ua 'aumaia i latou, e tele lona aoga mo le atina’eina o le lakapi i Amerika Samoa.
O le mea lea ou te fautuaina ai peresitene Aumoeualogo Te’o Fuavai, le ta’ita’ifono o le komiti fa’afoe, Togiola Tulafono ia tatala le avanoa i kalapu pei ona fa’atagi atu ai latou te 'aumaia ni guest players e ta’a’alo fa’atasi ma o latou tama ta’a’alo i le tauvaga fa’avaomalo o le Fu’a ia Apelila. Ona tou matamata lea i le vave o le piki apu o le ta’alo a le tama Tutuila i lenei ta’aloga o le lakapi.
Tilotilo ia Samoa ma le vave o le aga’i i luma o le lakapi ua i ai nei. Ou te molimau atu e fa’apena fo’i le saoasaoa o le lakapi a Amerika Samoa pe’a fa’amatala le afa o lo ’o nonoa mau ai e le Iuni Lakapi a Amerika Samoa lenei avanoa tele.
Fai mai le iuni ia aga’i i luma ma lelei le fa’afoega o le lakapi i le teritori. E le mafai ona o’o tatou i lea tulaga aua o le tapu lea ua tou faia i le fa’asaina o tama ta’a’alo 'iloga o lo ’o fia 'aumaia e kalapu lakapi i le teritori mo le ta’aloga fa’avaomalo ia Apelila e atili ai le aga’i ona alu i tua le lakapi i Amerika Samoa.


c: text/html

text:
Faamatalaga mo Ofisa ma Maimoaga
E matou te valaaulia ma le faaaloalo oe e maimoa i a matou ofisa ma fale lomitusi. Suʻe nofoaga ma taimi o maimoaga.
Filipaina
186 Roosevelt Ave
San Francisco del Monte
1105 QUEZON CITY
PHILIPPINES
+63 2-372-3745
+63 2-411-6090
Maimoaga
Aso Gafua i le Aso Faraile
8:00 a.m. i le 11:00 a.m. ma le 1:00 p.m. i le 4:00 p.m.
E 1.5 itula le umi
Vala Mataʻina
E faaliliuina le mekasini o Le Olomatamata i gagana autū e fitu a Filipaina. E puʻeina lomiga e faalogologo i ai ma vitiō i gagana e valu. E auina atu lomiga i le silia i le 3,000 faapotopotoga.
Kopi (download) se polosiua o le maimoaga.

robotstxt: allowed

filter: keep


text:
Manatua mai a’u
(Pati performs the version in this clip.) A solemn song of reflection and worship, remembering the sacrifice that Christ made for us on the cross.
A o tautau Iesu i luga o le satauro
O ona vae ma lima na tu’ia i fao
Silasila le pagota ma ua ta’e lona fatu
Ona ia tepa ia Iesu ma tagi atu
{ CHORUS }
Le Ali’i e manatua mai a’u
Pea e afio atu i lou mamalu
Ua ou iloa nei le lautele o lou alofa
Ina ia le fano se tasi, ae ia o’u ola
Ao ou faitau le tala i le Tusi Paia
Na ou lagona ua nao Iesu e manaomia
O lea o lou ola oute tu’uina atu
Ma pei o le pagota ua o’u tagi atu
{ CHORUS }
Lo’u nuu Samoa e pele i le loto e
O lo’o faatali nei Iesu mo oe
Ia tatala lou lotu ia te ia
E mautinoa e te maua ai le fiafia
{ CHORUS }


text:
E mafai ona tatou ofo atu ni lima e fesoasoani ai ma loto e faanatinati ai le galuega ofoofogia a le Tama Faalelagi.
Uso pele, matou te alofa tele ia te outou! A o tatou matamata i lena vitio matagofie, sa e vaaia ou lava lima o aapa atu e fesoasoani i se tasi i luga o lena ala o feagaiga? Sa ou mafaufau i se teineitiiti o le Peraimeri e igoa ia Brynn o lē e na o le tasi lona lima ma e na te faaaogaina lena lima e aapa atu ai e faamanuia lona aiga ma ana uo—o le Au Paia o Aso e Gata Ai ma isi tapuaiga. E lē lalelei ea o ia? Ma e faapena foi outou! Uso e, e mafai ona tatou ofo atu ni lima e fesoasoani ai ma loto e faanatinati ai le galuega ofoofogia a le Tama Faalelagi.
E pei foi o tatou uso faamaoni i tusitusiga paia, e pei o Eva, Sarai, Maria, ma le toatele o isi sa iloaina lo latou faasinomaga ma le faamoemoega, e silafia foi e Brynn o ia o se afafine o le Atua.1 E mafai foi ona tatou iloa lo tatou tupuaga paia o ni afafine faapelepele o le Atua ma le galuega taua ua ia te Ia mo i tatou e fai.
Na aoao mai le Faaola, “Ai se tasi e fia fai lona finagalo, e iloa ai e ia le mataupu.”2 O a mea e manaomia ona tatou iloa ma faia ia “toe mafuta ai ma ia i se aso”?3 E mafai ona tatou aoao mai le tala o le alii talavou mauoa o lē na fesili ia Iesu po o le a se mea e manaomia ona ia faia e maua ai le ola e faavavau.
Sa tali atu Iesu ia te ia, “Afai e te fia oo i le ola, ia e tausi i poloaiga.”
Sa fesili le alii talavou ia te Ia pe o lē fea [o poloaiga] e ao ona ia tausia. Ona faamanatu lea e Iesu ia te ia nisi o Poloaiga e Sefulu ua tatou masani uma i ai.
Sa tali le alii talavou, “Ua ou tausia na mea uma talu ina ou itiiti: se a se mea o toe ou te lei faia?”
Ua faapea atu Iesu, “Afai e te manao ina ia atoatoa ona lelei o lau amio, ia e alu ma e faatau atu au mea, i le e avatu ai i e matitiva, ona ia te oe lea o le faulaigāoloa i le lagi: i le e sau ma mulimuli mai ia te au.”4
Sa valaauina o ia e Iesu ia avea ma se vaega o Lana galuega—le galuega o se so’o. E tutusa lava le tatou galuega. E ao ona tatou “tuu ese mea o [le] lalolagi, … pipii i [a tatou] feagaiga,”5 ma o mai ia Keriso ma mulimuli ia te Ia. O mea na e faia e so’o!
Ia, uso e, ‘aua nei o tatou amata faanoanoa i lo tatou lava alualu i luma ona sa fetalai le Faaola i le alii talavou mauoa e uiga i le avea ma [sē] e atoatoa. O le upu atoatoa i lenei tala sa faaliliuina mai se upu Eleni o lona uiga o le “silisili.” A o tatou taumafai i le mea silisili e agai i luma i le ala o feagaiga, o le a sili atu lo tatou avea ma [tagata] silisili ma atoatoa i lenei olaga faaletino.
E pei o le alii talavou mauoa i aso o Iesu, o nisi taimi e faaosoosoina ai tatou ia fiu pe toe foi i tua ona atonu tatou te manatu e le mafai ona tatou faia na o i tatou. Ma e sa’o i tatou! E le mafai ona tatou faia ni mea faigata ua talosagaina i tatou e fai e aunoa ma se fesoasoani. E oo mai le fesoasoani e ala i le Togiola a Iesu Keriso, le taitaiga a le Agaga Paia, ma i lima fesoasoani a isi.
Sa molimauina talu ai nei e se uso faamaoni nofofua le mauaina o le malosi e ala i le Togiola, e faaaoga ai ona lima fesoasoani ma se loto naunautai e tausi ai le fanau e toafa na tuua e lona uso ina ua maliu o ia i le kanesa. O lena mea na faamanatu mai ia te au se mea na saunoa ai Elder Neal A. Maxwell: “O mea faigofie uma sa faia e le Ekalesia ua maea ona faia. Ma o le taimi nei, o le faia o le galuega, ma lo tatou usiusitai, o le a tofotofoina i nisi o auala mataina.”6 Ua auina mai outou i le lalolagi i lenei tisipenisione o aso ona o tagata ua avea ai outou ma mea ua e saunia e fai! E tusa lava po o a mea o le a taumafai Satani e faatauanau ai i tatou e mafaufau i ai po o ai i tatou, ae o lo tatou faasinomaga moni o tatou o so’o o Iesu Keriso!
Sa avea Mamona ma se so’o moni, o lē sa soifua i aso “sa faamaaa [ai] loto uma, … ma sa leai se amioleaga tele faapea sa i ai i totonu o le fanau uma a Liae.”7 Mata e te manao e ola ai i na aso? Ma na folafola atu ma le lototoa e Mamona: “Faauta, o au o se soo o Iesu Keriso, le Alo o le Atua.”8
E te le alofa ea ia Mamona? Sa ia iloa lelei o ia ma lana misiona ma sa le’i faalavelaveina e mea leaga na siomia ai o ia. O le mea moni, sa ia faatauaina lona valaauga o se meaalofa.9
Mafaufau o se faamanuiaga lava le valaauina e tuuina atu a tatou meaalofa o le avea ma soo i aso uma i le Alii, ma folafola atu i upu ma galuega, “Faauta, o a’u o se soo o Iesu Keriso!”
Ou te fiafia i le tala na faamatalaina e Peresitene Boyd K. Packer e uiga i se uso pele sa amusia mo le mulimuli i fautuaga a le perofeta ina ia teuina ni meaai. O le tagata na faitio na fautua atu faapea afai e oo mai taimi leaga, o le a fai atu ana taitai ia te ia e faasoa atu ana meaai na teu i isi. O lana tali faigofie ma maumaututu o se soo moni e faapea, “O le mea taua o le a i ai sa’u mea e aumai.”10
Ou te alofa i tamaitai o le Ekalesia, laiti ma matutua. Ua ou vaaia lo outou malosiaga. Ua ou vaaia lo outou faatuatua. E i ai se mea tou te foai atu, ma ua outou loto e foai atu. Tou te faia lenei mea e aunoa ma le faalauiloaina pe faalauaiteleina, ma taulai atu i le Atua ua tatou tapuai i ai ae le o outou lava, ma le leai o se manatu i se taui o le a outou mauaina.11 O mea na e faia e soo!
Sa ou feiloai talu ai nei i se tamaitai talavou i Filipaina o lona aiga sa lē toaaga i le Ekalesia i le na o le 7 o ona tausaga, ma le tuua na o ia e savali i le auala lamatia i le lotu i lea vaiaso ma lea vaiaso. Sa ia faamatalaina lana filifiliga i le 14 o tausaga o le a ia tumau moni i ana feagaiga ina ia mafai ona agavaa o ia e tausia lona aiga i le lumanai i se fale e “manuia i le mana o le perisitua.”12 O le auala sili e faamalosia ai se aiga, i le taimi nei po o le lumanai, o le tausia lea o feagaiga, ma folafolaga ua tatou osia ma le tasi ma le isi ma i le Atua.
O mea na a soo e fai!
Sa asia e se uso faamaoni mai Iapani ma lona toalua la matou misiona i Korea. Sa lei tautala o ia i le faaKorea ma sa faatapulaa lona tomai e tautala faaPeretania, ae sa ia te ia se loto naunautai e faaaoga ana meaalofa tulaga ese ma lima fesoasoani e faia ai le galuega a le Alii. O mea na e faia e so’o! Sa ia aoaoina a matou faifeautalai i le auala e faia ai se vaega o meataulima i pepa—o se gutu e mafai ona tatala ma tapuni. Ona ia faaaoga lea o nai upu faaPeretania sa ia silafia e aoao ai faifeautalai ia “tatala o latou gutu” ina ia faasoa atu le talalelei—o se lesona o le a lē galo lava ia i latou, e faapena foi a’u.
Vaai faalemafaufau mo se minute ia te outou ma a’u a o tutu faatasi ma le isi faitau miliona o uso ma tuagane i Lana Ekalesia, o loo o atu ma le lototoa i luma, ma faia mea e faia e ni soo—auauna ma alolofa atu e pei o le Faaola. O le a le uiga ia te oe o le avea ma se soo o Iesu Keriso?
O taofu ma ofutino Lima Fesoasoani a Mamona ua laeiina e le faitau selau afe o soo e lē manatu faapito o Iesu Keriso o e opogiina le avanoa e tuuina atu ai auaunaga faaletino. Ae o loo i ai isi auala e auauna atu ai o ni soo tuuto. Vaai faalemafaufau ma a’u i nisi o faailoga faigofie faaleagaga o le “manaomia le fesoasoani” e faatatau i le galuega o le faaolataga:
-
•
Manaomia le fesoasoani: mo matua ia tausi a’e a latou fanau i le malamalama ma le upumoni
-
•
Manaomia le fesoasoani: mo afafine ma atalii, uso ma tuagane, tamaitai ma tamaloloa o aiga, tausoga, tina ma tama matutua, ma uo moni e galulue o ni faufautua ma ofo atu lima fesoasoani i luga o le ala o feagaiga
-
•
Manaomia le fesoasoani: mo i latou o e faalogo i musumusuga o le Agaga Paia ma faatinoina uunaiga e maua.
-
•
Manaomia le fesoasoani: mo i latou o e ola i le talalelei i aso uma i auala faigofie ma faatauvaa
-
•
Manaomia le fesoasoani: mo talafaasolopito o aiga ma tagata faigaluega o le malumalu ia faatasia aiga e faavavau
-
•
Manaomia le fesoasoani: mo faifeautalai ma tagata o le au paia e faasalalau atu le “tala fiafia”—o le talalelei a Iesu Keriso
-
•
Manaomia le fesoasoani: mo ni tagata laveai ia saili i latou ua leiloa lo latou ala
-
•
Manaomia le fesoasoani: mo e tausi feagaiga ia tutu mausali mo le upumoni ma le mea sa’o
-
•
Manaomia le fesoasoani: mo soo moni o le Alii o Iesu Keriso
I tausaga ua tuanai, sa tuuina mai ai e Elder M. Russell Ballard se avea’i malosi i tamaitai o le Ekalesia ina ua ia saunoa:
“E amata atu nei seia oo i le aso e toe afio mai ai le Alii, Na te manaomia ni tamaitai i aiga uma, o uarota uma, o nuu uma, ma malo uma, o e e tulai mai i le amiotonu ma faaalia i a latou upu ma a latou tagata, ‘O au lenei, auina atu au.’
“O la’u fesili, ‘O le a avea ea oe ma se tasi o na tamaitai?’”13
Ou te faamoemoe o le a mafai e i tatou taitoatasi ona tali atu ma se “Ioe! leotele” Ou te faaiu atu i upu o se pese o le Peraimeri:
I le avea ai ma soo moni, tau ina ia ofo atu o tatou loto naunautai ma o tatou lima fesoasoani e faanatinati ai Lana galuega. E le afaina pe afai, e pei o Brynn, e na o le tasi lava o tatou lima. E le afaina pe afai tatou te le’i atoatoa ma silisili ona lelei. O i tatou o soo tuuto o e aapa atu ma fesoasoani i le tasi ma le isi i luga o le ala. E aapa atu lo tatou usoga o tamaitai i le salafa o augatupulaga i na uso faatuatua o e ua maliliu. Faatasi ai, i le avea ai ma usoga ma i le lotogatasi ai ma perofeta soifua, tagata vaai, ma tali faaaliga ma ki toefuataiina o le perisitua, e mafai ai ona tatou savavali faatasi, o ni soo, o ni auauna o i ai le loto naunautai ma lima e faanatinati ai le galuega o le faaolataga. A tatou faia lena mea, o le a avea i tatou e pei o le Faaola. Ou te molimau atu ai i le suafa o Iesu Keriso, amene.
Faaali Mau Faasino
-
1. Tagai “Brynn,” lds.org/media-library/video/2011–01–007-brynn.
-
2. Ioane 7:17.
-
3. “O Le Atua lo’u Tama,” Viiga, nu. 184; po o le Tusipese a Tamaiti, 2–3.
-
4. Tagai Mataio 19:16–22.
-
-
6. Neal A. Maxwell, “The Old Testament: Relevancy within Antiquity” (lauga i faiaoga o le Matagaluega o Aoga a le Ekalesia, Aok. 16, 1979), 4; si.lds.org.
-
7. Mamona 4:11–12.
-
8. 3 Nifae 5:13.
-
9. Tagai Moronae 7:2.
-
10. I le Boyd K. Packer, “The Circle of Sisters,” Ensign, Nov. 1980, 111.
-
11. Tagai 2 Nifae 26:29–30.
-
12. “O Loo Tautalagia Iinei Le Alofa,” Tusipese a Tamaiti, 102–03.
-
13. M. Russell Ballard, “O Tamaitai o le Amiotonu,” Liahona, Tes. 2002, 34.
-
14. “Uu Lima i le Lalolagi Atoa,” Liahona, Oke. 2003, F12–13.


text:
Ia Saʻili se Mea e Sili Atu Nai lo o le Auro
Pe na e mauaina se fasi auro māoʻi? E toʻaitiiti lava ni tagata na latou mauaina. Peitaʻi, e faitau miliona tagata ua latou mauaina se mea e sili atu. O lenā mea o le atamai mai le Atua, lea ʻe lē mafai ona faatauina i le auro māoʻi.’—Iopu 28:12, 15.
E IAI auala ua pei ai tagata suʻesuʻe faamaoni o le Tusi Paia o ni tagata saʻili auro. E manaʻomia e na tagata suʻesuʻe ona galulue mamafa ma saʻiliʻili pea i le Tusi Paia ina ia maua lenā atamai. I le avea ai ma tagata suʻesuʻe o le Tusi Paia, o le ā e tatou te aʻoaʻoina mai i auala e tolu e saʻili ai auro?
UA E MAUA SE FASI AURO!
Seʻi faapea o loo e savali i autafa o se vaitafe, ma ua e iloa atu se tamaʻi maa ua ilaila mai ina ua sulugia e le lā. Ua e punou ifo ma le fiafia tele ona ua e maua se fasi auro. E laʻitiiti ifo nai lo o le ulu o se laau afitusi, ma e mauagatā nai lo o se taimane lelei. E mautinoa o le a e autilo solo mo nisi fasi auro.
I se tulaga talitutusa, e lē galo iā te oe le aso na asiasi atu ai Molimau a Ieova e faailoa atu le feʻau o le faamoemoe o loo i le Tusi Paia. Atonu e te manatua lelei le taimi na maua ai lau uluaʻi auro faaleagaga. Atonu o le taimi muamua lenā na e faitau ai i le Tusi Paia, o Ieova o le suafa lea o le Atua. (Sala. 83:18) E lē taumatea, na e iloaina ai foʻi e mafai ona avea oe ma uō a Ieova. (Iako. 2:23) O le taimi tonu lea ua e iloa ai ua e mauaina se mea e sili atu nai lo o le auro! Ua faaosofia ai ma lou naunau e saʻilia nisi auro faaleagaga.
UA E MAUA NISI AURO!
E iai taimi e maua ai fasi auro ninii i ālia ma vaitafe. I taimi e ʻeli ai le auro, atonu e maua ai e tagata ʻeli auro nei faaputuga o auro, lea e faitau afe tālā lo latou tau.
Ina ua amata ona e suʻesuʻe ma Molimau a Ieova, atonu e pei ou faalogona o le tagata ʻeli auro ina ua ia maua se faaputuga auro. O lou manatunatu loloto i mau o le Tusi Paia ua faateleina ai lou poto, lea ua faaʻoaina ai oe i le itu faaleagaga. A o e manatunatu loloto i na upu moni tautele o le Tusi Paia, na e aʻoaʻoina ai auala e mafai ona e mafuta vavalalata ai iā Ieova, ma faatumauina ai oe i lona alofa a o tulimataʻia le ola e faavavau.—Iako. 4:8; Iuta 20, 21.
E pei o se tagata ʻeli auro o loo saʻilia ni auro tautele, atonu na e filigā foʻi e saʻilia ni ʻoa tautele faaleagaga. Ina ua māeʻa ona e aʻoaʻoina aʻoaʻoga faavae o le Tusi Paia, e mautinoa na uunaʻia ai oe e uia laasaga mo le tuuina atu ma le papatisoga.—Mata. 28:19, 20.
IA SAʻILI PEA!
Atonu e maua e se tagata ʻeli auro ni auro ninii i totonu o ni maa tetele. O nei maa o loo iai ni auro, e tatau ai ona taʻei ina ia aumai i fafo auro. I le taimi muamua, atonu e leʻi iloa atu se auro i totonu o nei maa. Aiseā? Talu ai e pe tusa e na o le 10 kalama le mamafa o ni auro ninii e maua i totonu o se maa e tasi le tone le mamafa. E ui i lea, e manatu le tagata ʻeli auro e alu aogā lona malosi.
E manaʻomia foʻi taumafaiga pe afai ua māeʻa ona aʻoaʻoina e se tasi “aʻoaʻoga muamua e uiga iā Keriso.” (Epe. 6:1, 2) E manaʻomia ona e taumafai malosi e maua ni manatu fou ma lesona aogā mai i au suʻesuʻega o le Tusi Paia. O lea, o le ā e tatau ona e faia e faamautinoa ai o loo maua pea aogā mai i au suʻesuʻega o le Tusi Paia, e ui ua tele tausaga talu ona e suʻesuʻeina le Tusi Paia?
Ia naunau pea e aʻoaʻoina ni mea. Ia uaʻi totoʻa atu i faamatalaga. O le faia pea o au taumafaiga, o le a e maua ai ni auro tautele mai i le Tusi Paia, o le atamai lea mai i le Atua ma le taʻitaʻiga. (Roma 11:33) Ia faaaogā lelei meafaigaluega mo saʻiliʻiliga o loo maua i lau gagana, ina ia faateleina ai lou poto i le Tusi Paia. Ia onosaʻi e saʻili le taʻitaʻiga o loo e manaʻomia, faapea tali o au fesili faale-Tusi Paia. Ia fesili atu i isi e faatatau i mau ma mataupu na fesoasoani ma faalaeiauina ai i latou. Ia faasoa atu foʻi ni manatu mananaia na e mauaina mai i au suʻesuʻega o le Tusi Paia.
E mautinoa o lou sini e lē na o le faateleina o le poto. Na lapataʻi mai le aposetolo o Paulo “o le poto e faafefete ai.” (1 Kori. 8:1) O lea, ia galue mamafa e faatumau lou lotomaulalo ma faamalosia lou faatuatua. O le faia e lē aunoa o le tapuaʻiga a le aiga ma au lava suʻesuʻega o le Tusi Paia, o le a fesoasoani iā te oe e ola ai e ōgatusa ma taʻiala a Ieova, ma uunaʻia ai oe e fesoasoani atu i isi. Ae e sili atu i lenā, o le a e olioli ona ua e mauaina se mea e sili atu nai lo o le auro.—Faata. 3:13, 14.
Faitau Atili
O ā Mea e Manaʻomia Ona E Faia Ina ia Malamalama ai i le Tusi Paia?
E tusa po o lē a lava lou talaaga, e mafai ona e malamalama i le feʻau a le Atua o loo i le Tusi Paia.


text:
Pe E te Faatagaina le Fai Ipu Omea Sili e Faatonutonuina Oe?
“Faauta! . . . e pei o le omea i le lima o le fai ipu omea, e faapea foʻi outou i loʻu lima.”—IERE. 18:6.
PESE: 60, 22
1, 2. Aiseā na silasila ai le Atua iā Tanielu o se “tagata faapelepeleina,” ma e faapefea ona tatou usiusitaʻi e pei o Tanielu?
INA ua ulufale i Papelonia anamua tagata Iutaia na faaaunuua i inā, na latou vaaia se aai e faatumulia i tupua ma tagata o loo tapuaʻi i agaga leaga. E ui i lea, na teena e tagata Iutaia faamaoni e aofia ai Tanielu ma ana aumea toʻatolu, lo latou aafia i le agaga o Papelonia. (Tani. 1:6, 8, 12; 3:16-18) Na maumauaʻi Tanielu ma ana aumea e tuutoina atu iā Ieova lo latou Fai Ipu Omea, ma na latou taulau manuia. Sa ola Tanielu i Papelonia toetoe o lona olaga atoa, e ui i lea, na faapea mai se tasi o agelu e faatatau iā Tanielu o ia o se “tagata faapelepeleina.”—Tani. 10:11, 19.
2 I taimi o le Tusi Paia, atonu e oomi e le fai ipu omea le ʻele i se isi meafaigaluega ina ia maua ai foliga o le ipu o loo manaʻo i ai. E amanaʻia e tagata tapuaʻi moni i aso nei le avea o Ieova ma Pule Silisili Ese i le aoao o mea, o ia e iai le pule e faatonutonuina ai tagata ma atunuu. (Faitau le Ieremia 18:6.) E iai foʻi i le Atua le pule e faatonutonuina ai i tatou taʻitoʻatasi. Peitaʻi e na te amanaʻia la tatou filifiliga saʻoloto, ma e finagalo o ia e tatou te gauaʻi atu iā te ia ma le lotomalie. Seʻi o tatou uaʻi atu i auala e mafai ona avea ai pea i tatou ma ʻele vaivai i aao o le Atua e ala i le iloiloina o vala nei e tolu: (1) E faapefea ona tatou ʻalofia amioga e ono faigatā ai ona tatou tali atu i fautuaga a le Atua? (2) E faapefea ona tatou atiaʻe uiga e fesoasoani iā i tatou e gauaʻigofie atu ai? (3) E faapefea i mātua Kerisiano ona gauaʻi atu i le Atua pe a faatonutonuina a latou fanau?
ʻALOFIA AMIOGA E MAAA AI O TATOU LOTO
3. O ā amioga e mafai ona maaa ai o tatou loto? Aumai se faaaʻoaʻoga.
3 Ua taʻua i le Faataoto 4:23: “O le mea e sili ona leoleoina o mea uma, ia leoleoina lou loto, auā e tupu mai ai vaipuna o le ola.” O ā amioga e faamaaaina ai o tatou loto lea e tatau ona tatou nofouta i ai? E aofia ai le matuā faamaualuga, le faaauau ona faia o le agasala, ma le faatuatua itiiti. O nei vala e faapogaia ai le lē usiusitaʻi ma le agaga fouvale. (Tani. 5:1, 20; Epe. 3:13, 18, 19) Na matuā faaalia e le tupu o Iuta o Usia le faamaualuga. (Faitau le 2 Nofoaiga a Tupu 26:3-5, 16-21.) I le taimi muamua, na faia ai e Usia “mea ua tonu i le silafaga a Ieova,” ma “na saʻili pea o ia i le Atua.” Ae “ina ua malosi o ia, ona faamaualuga lea o lona loto,” e ui o lona malosi sa maua mai i le Atua. Sa ia taumafai foʻi e faamū mea manogi i le malumalu o se faaeaga sa na o ositaulaga e tupuga mai iā Arona e faia. Ae ina ua taumafai ositaulaga e faasaʻo o ia, o le faamaualuga o Usia na matuā ita ai lava. O le ā le iʻuga? Na “paʻū” ma le māsiasi o ia i aao o le Atua, ma oti ai o se lepela.—Faata. 16:18.
4, 5. O le ā e mafai ona tupu pe a tatou lē teena le faamaualuga? Aumai se faaaʻoaʻoga.
4 Pe a tatou lē teena le faamaualuga, o le a amata foʻi ona “faasili le manatu o se tasi iā te ia lava, i lo o le mea e tatau ona manatu i ai,” atonu e oo lava foʻi i le teena o fautuaga faale-Tusi Paia. (Roma 12:3; Faata. 29:1) Seʻi manatu i le faaaʻoaʻoga a se toeaina Kerisiano e igoa ia Jim, o sē na iai se mataupu i le faapotopotoga na feeseeseaʻi ai ma isi toeaina. Na taʻua e Jim: “Na ou fai i uso e latou te lē alolofa ma ou alu ese loa mai le fono toeaina.” I le pe ā ma le ono masina mulimuli ane, na ia siitia atu ai i se isi faapotopotoga peitaʻi e leʻi toe tofia o ia o se toeaina i inā. Na ia taʻutino mai: “Na ou lagona le nutimomoia. O loʻu fia amiotonu na ou tuua ai le upu moni.” Sa lē toe auai i sauniga ma talaʻiga mo le 10 tausaga. Na ia faapea mai: “O loʻu māsiasi i le mea na tupu na amata ai ona ou tuuaʻia Ieova. A o faagasolo tausaga, na asiasi mai uso ma taumafai matou te talanoa, ae na ou teena la latou fesoasoani.”
5 O le mea na tupu iā Jim, ua faailoa mai ai o le faamaualuga e mafai ona faapogaia ai i tatou e taʻutonuina a tatou gaoioiga, ma faigatā ai ona faatonutonuina i tatou. (Iere. 17:9) Ua faamatala e Jim: “Na faigatā ona taofi loʻu uaʻi atu i mea na foliga na sesē ai isi.” Pe na iai se taimi na e lagona ai le tigā ona o se isi Kerisiano, po o le aveesea foʻi o ni ou faaeaga? Afai o lea, o le ā le auala na e tali atu ai? Pe na e aafia i le faamaualuga? Po o le mea na sili ona tāua iā te oe o le tausia o le filemu ma lou uso ma faamaoni pea iā Ieova?—Faitau le Salamo 119:165; Kolose 3:13.
6. O le ā e mafai ona tupu pe a tatou faia pea le agasala?
6 O le faia pea o le agasala, po o le fai nānā foʻi o le agasala, e mafai foʻi ona lē tali atu ai se isi i fautuaga mai i le Atua. O le a faafaigofie ai foʻi ona faia le agasala. Na taʻua e se tasi uso, na oo lava ina lē toe lagona le leaga o ana amioga na fai. (Fai. 8:11) Na taʻutino mai e se uso na fai ma ana masani le matamata i ata ma faiga matagā taufeusuaʻiga: “Sa amata ona ou faitio i toeaina.” O lana masaniga na faaleagaina faaleagaga ai o ia. Mulimuli ane, na ia mauaina le fesoasoani manaʻomia ina ua iloa e isi lana masaniga. E moni tatou te lē lelei atoatoa uma. Peitaʻi ua faasolo ina maaa o tatou loto pe a tatou atiaʻe le uiga faitio pe faia faamolemolega mo a tatou gaoioiga, na i lo o le saʻili i le faamagaloga a le Atua ma lana fesoasoani.
7, 8. (a) Na faapefea ona faataʻitaʻia mai e Isaraelu anamua o le faatuatua itiiti e mafai ona faamaaaina ai le loto? (e) O le ā le lesona mo i tatou?
7 O le mea na tupu i le nuu o Isaraelu lea na faasaoina e le Atua mai Aikupito, e tatou te iloa ai o le faatuatua itiiti e mafai ona faamaaaina ai le loto. Sa vaai le nuu i le tele o vavega mataʻina na faia e le Atua mo i latou. Peitaʻi, na latou faaalia le faatuatua itiiti a o latalata ona latou ulu atu i le Nuu Folafolaina. Nai lo le faatuatuaina o Ieova, na amata ona latou matataʻu ma muimui faasaga iā Mose. Sa latou mananaʻo foʻi e toe foʻi i Aikupito lea na avea ai i latou ma pologa. Na matuā tigā lava le finagalo o Ieova. Na ia fetalai: “O le ā le umi e lē faaaloalo mai ai nei tagata iā te aʻu?” (Nu. 14:1-4, 11; Sala. 78:40, 41) O lo latou lotomaaa ma le faatuatua itiiti, na faaumatia ai lenā augātupulaga i le toafa.
8 I aso nei, o le a tofotofoina lo tatou faatuatua a o lata atu i le lalolagi fou. E tāua tele ai ona iloiloina le malosi o lo tatou faatuatua. O se faaaʻoaʻoga, e mafai ona suʻesuʻe pe faapeʻī la tatou vaaiga i upu a Iesu o loo i le Mataio 6:33. Ia fesili ifo: ʻPo o atagia mai i aʻu filifiliga ma mea ou te faamuamuaina o loo oʻu talitonu moni lava i upu a Iesu? Po ou te filifili e misia sauniga po o le talaʻiga ina ia telē ai loʻu totogi? O le ā o le a ou faia pe a faaauau ona omia i le galuega? Po o le a ou faatagaina le lalolagi e faatonutonuina aʻu, ma atonu o le a tuua ai le upu moni?’
9. Aiseā e tāua ai ona “tofotofo pea” po o tatou iai i le faatuatua, ma e faapefea ona faia lenā mea?
9 O se isi faaaʻoaʻoga, seʻi mafaufau i se auauna a Ieova e lē mulimuli i taimi uma i tapulaa a le Tusi Paia e faatatau i aumea, o ē faateʻaina, po o faafiafiaga. Ia fesili ifo, ʻPe e faapena loʻu tulaga?’ Pe afai e tatou te mātauina ua amata ona tuputupu aʻe i totonu iā i tatou na uiga e faamaaaina ai, e manaʻomia la ona iloiloina vave lo tatou faatuatua. Ua fautua mai le Tusi Paia: “Ia tofotofo pea iā te outou po o outou iai i le faatuatua, ia suʻesuʻe ifo pea iā te outou po o faapeʻī outou.” (2 Kori. 13:5) Ia e faamaoni i lau iloiloga ma faaauau ona faaaogā le Afioga a le Atua e taʻitaʻia ai o tatou mafaufauga.
IA AVEA PEA MA ʻELE VAIVAI
10. O le ā e fesoasoani e avea ai i tatou ma ʻele vaivai i aao o Ieova?
10 O sauniuniga a le Atua e fesoasoani e avea ai pea i tatou e pei o se ʻele vaivai, e aofia ai lana Afioga, le faapotopotoga Kerisiano, ma le faiva i le fanua. E pei ona faaaogā le vai e faavaivai ai le ʻele, o le faitauina foʻi o le Tusi Paia i aso taʻitasi ma manatunatu loloto i ai, e mafai ai ona avea i tatou ma ʻele vaivai i aao o Ieova. Na faatalitalia e Ieova tupu o Isaraelu e faia a latou lava kopi o le tulafono ma faitau i ai i aso taʻitasi. (Teu. 17:18, 19) Na iloa e le ʻauaposetolo le tāua i la latou faiva o le faitau ma le manatunatu loloto i Tusitusiga Paia. I a latou tusitusiga, e faitau selau taimi na latou siiina mai pe faasino atu i Tusitusiga Eperu, ma latou faalaeiauina tagata na latou talaʻi i ai ina ia faitau ma manatunatu loloto i Tusitusiga Paia. (Galu. 17:11) I aso nei, ua tatou iloa foʻi le tāua o le faitauina o le Afioga a le Atua i aso taʻitasi ma tatalo, ma manatunatu i ai. (1 Timo. 4:15) O le faia faapea, e tumau ai pea lo tatou lotomaulalo i luma o Ieova, ma faigofie ai ona ia faatonutonuina i tatou.
11, 12. E faapefea ona faaaogā e Ieova le faapotopotoga Kerisiano ina ia faatonutonuina ai i tatou e tusa ma o tatou manaʻoga taʻitoʻatasi? Aumai se faataʻitaʻiga.
11 Ua faatonutonuina e Ieova i tatou e tusa ma o tatou manaʻoga taʻitoʻatasi, e ala mai i le faapotopotoga Kerisiano. Na faapea mai Jim lea na taʻua muamua, na amata ona suia ona uiga ina ua faaalia atu e se toeaina le naunau moni iā te ia. Na faamatala mai e Jim: “E leai se taimi na ia tuuaʻia pe faitio ai ona o loʻu tulaga. Nai lo lea, sa saʻo pea lana vaai ma faailoa mai lona faanaunauga e fia fesoasoani mai.” Sa valaaulia e le toeaina Jim i se sauniga faa-Kerisiano, ina ua mavae le pe ā ma le tolu masina. Na taʻua e Jim: “Na faafeiloaʻia ma le māfana aʻu e le faapotopotoga, ma o lo latou alofa na matuā liliu ai le tai i oʻu mafaufauga. Na amata ona ou mafaufau e lē o oʻu faalogona le mea tāua. O le fesoasoani mai a uso ma laʻu avā pele o lē na tumau pea faaleagaga, na faasolosolo ai ona ou toe malosi faaleagaga. Na ou maua foʻi le tele o faalaeiauga mai mataupu, ʻE Lē Tatau Ona Tuuaʻia Ieova’ ma le ʻAuauna Faamaoni iā Ieova,’ i Le Olomatamata faa-Peretania o Novema 15, 1992.” [1]
12 Mulimuli ane, na toe tofia Jim e avea ma toeaina. Talu mai lenā taimi, ua ia fesoasoani i uso o loo fesagaʻia foʻi tofotofoga faapea ma toe malolosi ai faaleagaga. Na ia faaiʻu mai: “Na ou manatu sa malosi la maʻua faiā ma Ieova, peitaʻi e lē o le tulaga moni lenā sa iai. Ua ou salamō i loʻu faatagaina o le faamaualuga e faatauasoina aʻu i mea e sili atu ona tāua, ma ou faamamafaina naʻuā ai masei o isi.”—1 Kori. 10:12.
13. O ā uiga ua fesoasoani le faiva i le fanua iā i tatou e atiaʻe, ma o ā aogā ua maua ai?
13 E faapefea i le faiva i le fanua ona faatonutonuina ai i tatou mo lo tatou lelei? O le faailoa atu o le tala lelei i isi e mafai ona fesoasoani iā i tatou e atiaʻe ai le lotomaulalo ma isi vala o le fua o le agaga paia. (Kala. 5:22, 23) Seʻi mafaufau i uiga lelei ua e atiaʻe i le faiva. A o tatou faataʻitaʻi i uiga o Keriso, o le a tosina mai ai tagata i la tatou feʻau ma ono suia ai o latou manatu e faatatau iā i tatou. Mo se faaaʻoaʻoga, sa faalogologo ma le faaaloalo ni Molimau se toʻalua i Ausetalia a o talanoa ane se tagata e ona le fale i se auala lē faaaloalo. Mulimuli ane, sa lagona e le tagata le salamō ma tusi atu i le ofisa o le lālā. O se vaega lenei o lana tusi: “Ou te faatoese atu i loʻu faafiaamiotonu ma loʻu vaai maulalo i nei tagata e toʻalua matuā onosaʻi ma lotomaulalo lea na matou feiloaʻi. O aʻu o se vale i loʻu tutulia o nei tagata sa folafolaina le Afioga a le Atua.” Pe e tusi mai faapena le tagata e ona le fale pe ana faaalia e le ʻautalaʻi sina foliga ita? Atonu e leai. O lea, ua matuā aogā le faiva iā i tatou ma o tatou tuaoi.
GAUAʻI I LE ATUA PE A FAATONUTONU FANAU
14. O le ā e tatau ona faia e mātua pe a latou mananaʻo e taulau manuia i le faatonutonuina o fanau?
14 O le toʻatele o fanau lāiti e lotomaulalo ma naunau e aʻoaʻoina. (Mata. 18:1-4) O mātua atamamai e latou te taumafai e totō le poto ma le naunau i le upu moni i loto ma mafaufau o a latou fanau lāiti. (2 Timo. 3:14, 15) O le mea moni, ina ia taulau manuia mātua e tatau ona pāʻia muamua o latou lava loto i le upu moni, ma aafia ai o latou olaga. Pe a faia faapea e mātua e lē gata o le a faalogo a latou fanau i le upu moni, ae o le a matuā fiafia foʻi i ai. Ae e sili atu i lenā, o le a latou vāai i aʻoaʻiga mai i mātua o se faaaliga lea o le alofa o Ieova.
15, 16. E faapefea ona faaalia e mātua lo latou faatuatuaina o le Atua pe a faateʻaina se tasi o le fanau?
15 E tusa lava pe na tausia aʻe fanau i aʻoaʻoga faa-Kerisiano, ae e iai lava nisi e latou te tuua le upu moni, pe faateʻaina i se taimi mulimuli ane, ma lagona ai e le aiga le tigā. Na faapea mai se tuafafine i Aferika i Saute: “E pei ua oti loʻu tuagane i le taimi na faateʻaina ai. Na ou matuā mafatia ai lava!” Na faapefea ona tali atu lenei tuafafine ma ona mātua? Na latou mulimuli i le taʻitaʻiga i le Afioga a le Atua. (Faitau le 1 Korinito 5:11, 13.) Na faapea mai ona mātua: “Na matou maumauaʻi e mulimuli i le Tusi Paia, i le iloaina o le faia o mea i le auala a le Atua e maua ai iʻuga sili ona lelei. Na matou vāai i le faateʻaina o se aʻoaʻiga mai le Atua ma e matou te mautinoa, o aʻoaʻiga a Ieova e faavae i le alofa ma e talafeagai foʻi. O lea, e na o mataupu faaleaiga lava na matou fesootaʻi ai.”
16 O ā faalogona o le atalii faateʻaina? Na ia faapea mai i se taimi mulimuli ane: “Ou te iloa e leʻi feita loʻu aiga iā te aʻu, ae na latou usiusitaʻi iā Ieova ma lana faalapotopotoga.” Na ia faaopoopo mai: “Pe a e ʻaiʻoi iā Ieova mo lana fesoasoani ma lana faamagaloga, o le a e iloa ai lou matuā manaʻomia o ia.” Mafaufau i le fiafia o le aiga ina ua toe faaaʻe mai lenei talavou! Ioe, pe a tatou uaʻi atu iā Ieova i o tatou ala uma, ona tatou maua ai lea o iʻuga e sili ona lelei.—Faata. 3:5, 6; 28:26.
17. Aiseā e tatau ai ona gauaʻi iā Ieova i o tatou ala uma, ma o le a faapefea ona tatou maua ai aogā?
17 Na valoia e le perofeta o Isaia le taimi e salamō ai tagata Iutaia sa faaaunuua i Papelonia ma faapea mai: “Ieova e, o oe o lo matou Tamā. O i matou o omea, a o oe o lo matou Fai Ipu Omea; o le galuega a ou aao i matou uma.” Ona latou talosaga atu lea: “Aua foʻi e te manatuaina e faavavau a matou mea sesē. Faamolemole, seʻi e silasila mai, o lou nuu i matou uma.” (Isa. 64:8, 9) Pe a tatou usiusitaʻi foʻi ma le lotomaulalo ma gauaʻi iā Ieova i o tatou ala uma, ona ia silasila lea iā i tatou o ni tagata ua faapelepeleina, e pei o le perofeta o Tanielu. E lē gata i lea, o le a faaauau ona faatonutonuina e Ieova i tatou e ala mai i lana Afioga, lona agaga, ma lana faalapotopotoga, ina ia mafai ai ona tatou tutū i ona luma i se aso e pei “o le fanau a le Atua” ua lelei atoatoa.—Roma 8:21.
^ [1] (palakalafa e 11) Tagaʻi i le polosiua Mataupu mo Suʻesuʻega Mai “Le Olomatamata,” itu. 81-91.


text:
E te fia Poka?
E tau le maua se moe a lo latou tua’oi i le maloa o le maile a si ulugali'i papalagi lea e i ai i le la fale (rent) mau totogi i le isi nu'u e nofo totogi uma tagata. A e i ai la ma le Samoa e nofo ai i totonu o le mea lena, o po uma o le ma'alo ane lava o se tagata ae iloa atu e le maile lea, ia ua ou (bark) loa le maile le a Lassie.
Se 'iloga lava e le toe va’ai atu ai Lassie ua le toe va’aia ona uma loa lea o lana ou, ao le mea la e leaga ai, e tu'u fau lava e le ulugali'i lea, e le fai i ai i le la maile.
Ua nofo lava le Samoa lenei ma mafaufau i se mea o le fai nei ia Lassie, tonu loa i le manatu o le Hamo lenei, 'e sili ai pe'a alu i ai e le fa'auo i le ulugali'i lea.
Ua fai lava le mea lea a le maile, o le onoono a'e lavaa o le tagata, ia ou, ae le fa'apena i isi mea, ae vagana o se tagata, ona maloa loa lea.
Ia ua lelei le faiga-uo a le Samoa lea ma le ulugali'i papalagi lea, e le iloa e le ulugali'i le mea lea e mano'a ai le Samoa lea.
Fesili sili lava le Samoa lea po 'o le a le mea e ou so'o ai le la maile, ae va’ai lava ia e na'o tagata lava la e ou i ai, ae tali mai le tamaloa palagi, "E sa’o….e na'o tagata lava e ou ai le la maile, e le taitai lava ona ou i se isi mea, ma le poto lava o le maile."
Fai atu le Samoa lea, "E poto fa'afefea ?" ae fai mai le tamaloa, "So 'o se numera lava e te ta'u i ai, pei la o le fa'atele, ae e fai lava i ai e ou mai le tali o se numera fa'atele, e fa'apea la oe e sese."
Va’ai i le ofo o le Samoa lea, ina ua vala’au atu ia Lassie, "Lassie, 20 fa'atele i le 20, fa'aopoopo i ai ma tausaga Isaako e 23, e fia le tali ?" na ou mai e le maile le tali sa'o lelei e 423 ou o le maile.
O'o i le isi aso, ua o uma le ulugali'i e faigaluega, ia savavali atu loa le la uo Samoa lea, fono ia Lassie, "Lassie…" tilotilo mai le maile, Fai atu loa Isaako, "E te iloa o le a tali o le 5,000,000 fa'atele i le isi 5,000,000 ?".
Ia ua amata ona ou le maile, alu la'u tama o Isaako e fai ona ‘ofu e sauni e alu e faigaluega, ae la e fa'alogo mai o la e fai pea lava le galuega a si maile.
E manava mai le ulugali'i ua ta'atia atu le maile ua mate, ae le'i atoa ana ou, fai mai tala a le Samoa lea, 'FAI MAI FO'I E AKAMAI…. AE O LE LA UA KE'I A UA PE A'E LE'I KAI KAI OGA AKOA MAI LE KALI O LA'U FEISLI…."
E FAI FAI LAVA A SA'O
A'o lei alu le tamaloa o Sani i Niu Sila, ua uma lelei ona 'ao i ai e le fafine lana mea-ai pe a mana'o i ai pe a sau le teine o le va'alele. "Sole manatua lelei lava lau mea-ai e te'i ua e fia ai i le va'alele, 'bread, butter and cheese'…." ia o le aoga le mea na fai i taimi uma lava, e o'o lava i tua o le umu, alu e fai le saka. E pese pese lava le toeaina ma fai lava ana feau.
O'o loa i le taimi e o ai i le va'alele, fono atu lava le olomatua i ai, "Sani…va’ai nei te'i ua galo ia te oe…" ae fono mai le tamaloa, "Aua le popole…pei lava o le ao ia te 'au i le taimi nei."
O'o i le taimi na i le va'alele, sau loa le teine fai mai loa le tamaloa o Sani, po 'o le a le mea e mana'o e ‘aumai, e le'i uma le fesili a si teine o le va'alele, ae 'oso atu Sani, "Bread butter and cheese."
Toe atoa le ‘afa itula ae nofo ma o'omi le moli, toe sau le teine ma fai atu le toeaina (fia show) lea o Sani, "Ah bring heh tha, Bread butter and cheese…"
Lua itula ua mana'o i se mea o'omi le moli, sau se teine, o le mea lava e tasi, "Bread butter and cheese…" ma le fa'alogo atu i le isi toeaina, o le la fo'i e fai lana oka, 'Bread, butter, cheese and coffee.'
Toe o'o i le isi taimi ona tago lea e o'omi le moli sau loa le teine, "Bread butter cheese, and coffee.." fesili mai loa le teine, "Do need milk in your coffee sir ?."
Ua toe itiiti atoa le itula o nofo lava le toeaina, te'i lava le teine i le fai atu, "BREAD, BUTTER AND CHEESE…." Ae o le a pe i le fia inu, ae paga lea e le'i lavea le mea na i le laua aoga ma le olomat.


text:
Tala 52: Kitiona ma Ana Tamāloloa e 300
PE E te iloaina le mea o loo tupu i inei? O tagata tau na a Isaraelu. O loo faō i latou e feinu. O le Faamasino o Kitiona lenā e tū latalata atu iā i latou. O loo vaavaai atu o ia iā i latou pe faapefea ona latou feinu.
Sei vaavaai lelei atu i auala eseese o loo feinu ai tamāloloa. O isi o loo matua‘i fufui atoa ma o latou mata i le vai. A o le isi o loo asuasu ifo vai i luga i lona lima, ina ia mafai ona vaavaai solo o ia a o inu. Sa tulei atu Ieova iā Kitiona ia filifili mai na o e o loo vaavaai solo a o feinu i latou. Ae o le isi to‘atele, sa toe aauina atu i o latou aiga. Se‘i o tatou iloa le māfuaaga.
Ua toe iai nei fo‘i Isaraelu i le tele o faafitauli. O le māfuaaga, ua lē usiusita‘i i latou iā Ieova. O tagata Mitiana ua pule ma ua faatigā fo‘i iā i latou. O lea sa alalaga atu ai Isaraelu iā Ieova mo se fesoasoani, ma sa faalogo Ieova i lo latou tagi.
Ona fai atu lea o Ieova iā Kitiona e fai sana vaegaau, ona ia faapotopoto lea o tagata e 32,000. Ae o le vaega tau faasaga i a Isaraelu e 135,000 tagata. Sa faapea atu Ieova i a Kitiona: ‘Ua to‘atele tele lau vaega au.’ Aiseā na faapea atu ai Ieova?
Talu ai, afai e manumalo Isaraelu, ona latou manatu lea ua ala ona malo ona o i latou lava. Atonu e manatu i latou sa le mana‘omia le fesoasoani a Ieova ia manumalo ai. O lea na faapea atu ai Ieova iā Kitiona: ‘Ia fai atu i tagata uma lava o fefefe e toe fo‘i atu i o latou aiga.’ E toa 22,000 tagata tau na toe fo‘i. Na totoe ai na o tagata e 10,000 e tau faasaga i le 135,000 o fitafita.
Peita‘i, faalogo! Sa faapea atu Ieova: ‘O loo to‘atele pea ou tagata.’ O lea sa faapea atu Ieova iā Kitiona e ave tagata i le vai e faafeinu, ma ia toe faafo‘i i latou uma lava o e inu ma faō i le vai. ‘Ou te avatua iā te oe le manumalo i le na o le 300 tagata o e o loo feinu ma vaavaai solo,’ o le ta‘utinoga lea a Ieova.
Ua oo mai nei le taimi e fai ai le taua. Sa tuuina atu e Kitiona ana tamāloloa e 300 i vaega e tolu. E tofu le tagata ma le pū, ma le kate. A latalata loa i le tulua o le pō, ona latou faapotopoto atu lea i tafatafa o le mea o ai le fili. Ma o le taimi tonu lava lenā o le a ili ai a latou pū ma ta‘ei ai a latou kate ma valaau: ‘O le pelu a Ieova ma Kitiona!’ Ina ua feala mai le fili, ua lē iloa e i latou se mea a fai ma ua fefefe. Ua amata loa ona sosola, ma sa malo ai Isaraelu i le taua.
Faamasino mataupu e 6 e oo i le 8.
Fesili
- E faapefea ma aiseā ua tele ai faafitauli o tagata Isaraelu?
- Aiseā ua fetalai atu ai Ieova iā Kitiona ua to‘atele tele lana vaegaau?
- E to‘afia tagata na totoe ina ua fai atu Kitiona i tagata uma lava na fefefe, e toe fo‘i i o latou aiga?
- Vaai i le ata, ia faamatala pe na faapefea ona faaitiitia e Ieova le numera o le ‘autau a Kitiona i fitafita e na o le 300.
- Na faapefea ona vaevaeina e Kitiona ana tamāloloa e 300, ma na faapefea ona manumalo Isaraelu i le taua?
Fesili faaopoopo
- Faitau le Faamasino 6:36-40.
Na faapefea ona faamautinoa e Kitiona le finagalo o Ieova?
E faapefea ona tatou iloa i aso nei le finagalo o Ieova? (Faata. 2:3-6; Mata. 7:7-11; 2 Timo. 3:16, 17)
- Faitau le Faamasino 7:1-25.
O le ā le lesona tatou te a‘oa‘oina mai tamāloloa e 300 o ē na faaauau ona mataalia, e tuufaafeagai i tamāloloa o ē na faatalalē? (Faama. 7:3, 6; Roma 13:11, 12; Efe. 5:15-17)
E pei ona a‘oa‘oina e tamāloloa e 300 mea mai le vaavaai atu iā Kitiona, e faapefea ona tatou a‘oa‘oina mea mai le vaavaai atu i le Kitiona Sili, o Iesu Keriso? (Faama. 7:17; Mata. 11:29, 30; 28:19, 20; 1 Pete. 2:21)
E faapefea ona fesoasoani le Faamasino 7:21 ina ia tatou lotomalilie e auauna i so o se mea e tofia ai i tatou i le faalapotopotoga a Ieova? (1 Kori. 4:2; 12:14-18; Iako. 4:10)
- Faitau le Faamasino 8:1-3.
Pe a taulimaina ni feeseesea‘iga ma se uso po o se tuafafine, o le ā tatou te a‘oa‘oina mai i le auala na fo‘ia ai e Kitiona le finauga a tagata Efaraima? (Faata. 15:1; Mata. 5:23, 24; Luka 9:48)


text:
TETE’E NA TE LE’I FA’AMALOSIA LONA TO’ALUA
O le alii lea o loo loka e le malo i le falepuipui ona o tuuaiga i lona faamalosia lea o lona toalua la te faiaiga (tulou) e aunoa ma le malie i ai o le fafine, atoa ai ma lona taumafai e ave faamalosi o ia i totonu o le taavale, sa ia faailoa i luma o le faamasinoga maualuga i le vaiaso nei, e le moni tu’uaiga ia a le malo.
Ona o lea faamatalaga mai le ua molia, ua toe tolopo ai le fofogaina o sa latou maliliega sa sainia ma le malo, ae ua fautuaina e alii faamasino loia ina ia toe talatalanoa i le ua molia e uiga i lana tali ua tuuina atu, afai lava e tumau o lona uiga o le a faatulaga loa le aso e faia ai lana faamasinoga autu.
O le vaiaso nei na fofogaina ai se maliliega ua sainia e le malo ma le alii ua molia, ina ua talosaga le malo i le faamasinoga e talia le tali ioe a lenei alii moliaga mama e lua lea ua latou toe suia, ae solofua isi moliaga mamafa o loo totoe ai, ae talu ai o le tali tete’e a le ua molia, ua toe tolopo ai i le aso Lua o le vaiaso fou lenei mataupu.
E talitonu le faamasinoga, e foliga mai e le o malamalama lelei le ua molia i le moliaga lea o lea tali ioe i ai, o le isi lea mafuaaga ua toe tolopo ai e le faamasinoga lenei mataupu.
E tusa ai ma vaega o le maliliega sa tolaulauina i luma o le faamasinoga maualuga, o le a tali ioe le ua molia i moliaga mama e lua, o lona taumafai lea e ave faamalosi se tagata, faapea ai ma lona tagofia o itutinosa o se tamaitai i le tulaga lua.
E tusa ai o faamaumauga a le faamasinoga, o le mataupu ua tuuaia ai le ua molia na afua mai i se vevesi na tulai mai i le la va ma lona toalua, ina ua fesiligia e le ua molia lona toalua i se la faanunumi ma se isi tagata i le nofoaga o loo faigaluega ai le fafine.
Na avea le alu atu o le ua molia ma fesiligia lona toalua i le nofoaga e faigaluega ai ma itu na tuuina atu ai le fafine i lalo o le vaavaaiga a le malo, ma auina atu ai loa o ia e nonofo ma nisi o lona aiga, peitai na i’u lava ina oo i ai le ua molia i le fale sa nofo ai lona toalua, ma o iina lea o loo tuuaia na alia’e mai ai le faalavelave, ina ua faamalosi e le ua molia lona toalua la te faiaiga e ui sa musu le fafine.
Na faailoa e le fafine i leoleo e faapea, na mafua ona ia le teena le gaioiga a lona toalua sa faia ia te ia, na musu ina ne’i ona faia se isi mea leaga ia te ia, aemaise ai o lea sa faailoa atu e lona aunty o loo alu atu le ua molia ma se samala ma se naifi.
Ina ua maea ona faamalosi e le ua molia lona toalua i totonu o le potu, e pei ona tuuaia ai o ia e le malo, sa ia fai i le fafine la te talatalanoa e uiga i le la mafutaga, e le’i ae toe fai le ula lea i le fafine la te toe faiaiga peitai sa tagi le fafine ma faatoese fai ai e taofi lana mea o loo fai, lea foi na usitai i ai le ua molia ma ia fai loa i lona toalua la te o i le la fale la te talanoa ai e uiga i le la mafutaga.
A’o savavali atu le ua molia ma lona toalua i luma o le faletupe o le ANZ Bank i Fagatogo, sa taumafai ai loa le fafine e alu i le ofisa o leoleo, peitai na toso atu e le ua molia o ia ina ia aua nei alu i le ofisa o leoleo, e le gata i lea, na taumafai foi le ua molia e toso lona toalua i totonu o le taavale a se tasi o ana uo sa faanoi i ai mo se lifi.
Fai mai le fafine, ao taumafai e ee i luga mo se fesoasoani, na pupuni e le ua molia lona gutu i lona lima.
E $35,000 le tupe o loo taofia ai le ua molia i le toese e faatali ai le isi ana iloiloga lea ua faatulaga mo le vaiaso fou.


text:
VAEGA 9
O Afea e Avea ai le Lalolagi ma Parataiso?
Ua faamaonia i mea leaga o loo tutupu i le lalolagi, ua lata ona oo mai le Malo o le Atua. Luka 21:10, 11; 2 Timoteo 3:1-5
Na valoia i le Tusi Paia le tele o mea o loo tutupu i aso nei. Ua faapea mai o le a avea tagata ma ē e mananaʻo tele i tupe, lē usiusitaʻi i mātua, sauā ma pupū i mea faafiafia.
O le a iai mafuiʻe tetele, taua, oge ma faamaʻi pipisi. O loo tutupu na mea i le taimi nei.
Na fetalai foʻi Iesu o le a talaʻiina atu le tala lelei o le Malo i le lalolagi atoa.
O le a tafiesea e le Malo o le Atua mea leaga uma. 2 Peteru 3:13
Ua lē o toe umi ona faaumatia lea e Ieova o ē amioleaga uma.
O le a faasalaina Satani ma temoni.
O le a faasaoina ē e faalogo i le Atua i le lalolagi fou amiotonu, lea o le a lē toe iai se fefe, ae o le a fefaatuatuaaʻi tagata ma alofa le tasi i le isi.
Faitau Atili
O le ā le Finagalo o le Atua mo le Lalolagi?
O loo faamatalaina i le Tusi Paia le māfuaaga na foafoaina ai e le Atua le lalolagi, le taimi o le a faamutaina ai puapuaga, ma le tulaga o le a iai le lalolagi i le lumanaʻi faapea i latou o le a ola ai i lenā taimi.
O le ā le Malo o le Atua?
O ai le Tupu o le Malo o le Atua, ma o ā mea o le a faataunuuina e lenā Malo?


text:
MATAUPU 89
O Loo Aʻoaʻo i Perea a o Agaʻi Atu i Iutaia
LE MATUIĀ O LE FAATAUSUAI O ISI
IA FAAMAGALO MA FAAALIA LE FAATUATUA
Ua umi se taimi o iai Iesu i le vaipanoa e taʻua o Perea, lea o loo “i le isi itu o Ioritana.” (Ioane 10:40) Ua faimalaga atu nei o ia i le itu i saute e agaʻi atu i Ierusalema.
E lē na o Iesu lana faigāmalaga. O loo latou ō faatasi ma ona soo, faapea le “motu o tagata” lea e aofia ai le ʻauaolafoga ma tagata agasala. (Luka 14:25; 15:1) O loo iai foʻi ma le ʻau Faresaio ma le ʻautusiupu, o ē e faitio i fetalaiga ma gaoioiga a Iesu. E tele mea ua tatau ona latou manatunatu i ai, ona o lea faatoʻā māeʻa ona faamatalaina e Iesu talafaatusa e faatatau i le mamoe na leiloa, le atalii sa leiloa, ma le tagata mauʻoa ma Lasalo.—Luka 15:2; 16:14.
Ua taulaʻi atu nei Iesu i ona soo. Atonu ona o faitioga ma tauemuga a tagata na tetee ane iā te ia, ua ia toe taʻua ai nisi o manatu sa ia aʻoaʻoina i Kalilaia.
O se faaaʻoaʻoga, ua fetalai atu Iesu: “E lē mafai lava ona lē oo mai o mea e tausuai ai. Ae peitaʻi, oi talofa i lē e māfua ai! . . . Ia outou uaʻi iā te outou lava. Afai ua faia e sou uso se agasala, ia e aʻoaʻi iā te ia, afai e salamō o ia, ia faamagalo i ai. E tusa lava pe e agasala faafitu o ia iā te oe i le aso, ma ua foʻi mai faafitu iā te oe ma faapea mai, ʻUa ou salamō,’ ia e faamagalo iā te ia.” (Luka 17:1-4) Atonu o lenā faamatalaga ua toe manatua ai e Peteru lana fesili, e faatatau i le faamagalo atu o se tasi e oo i le faafitu taimi.—Mataio 18:21.
Faamata e mafai e le ʻausoo ona gaoioi e ōgatusa ma na fetalaiga? Ina ua latou fai atu iā Iesu, “Ia e faatuputeleina lo matou faatuatua,” ua ia faamautinoa atu iā i latou: “Afai e pei lo outou faatuatua o le fatu o le sinapi, tou te fai atu i lenei laau o le sukamina, ʻIa liaʻiina ma totō i le sami!’ ma e usitaʻi mai o ia iā te outou.” (Luka 17:5, 6) Ioe, e oo lava i sina faatuatua itiiti e mafai ona faataunuuina ai mea tetele.
Ua faaauau ona aʻoaʻo atu e Iesu le tāua o le iai o le uiga o le lotomaulalo, ma le vaaiga saʻo lea e tatau ona iai i se tasi e faatatau iā te ia lava, e ala i le fetalai atu i ona aposetolo: “O ai se tasi o outou e iai se pologa o loo suatia le fanua, po o leoleo i le lafu, e faapea atu iā te ia pe a sau mai le fanua, ʻSau loa ma taoto e ʻai’? Pe e lē faapea atu ea o ia iā te ia, ʻIa sauni se mea mo aʻu ina ia fai ai laʻu ʻaiga o le pō, ia faamaulu lou ofu kuka ma auauna mai iā te aʻu seʻia uma ona ou ʻai ma ou inu, ona e ʻai ai lea ma e inu’? Na te lē talisapaia mea ua faia e le pologa, auā o mea ia e tatau ona ia faia. O lea, pe a uma ona outou faia o mea uma ua tofia atu e tou te faia, ona outou faapea ane lea, ʻO i matou o ni pologa e lē aogā. O mea ua matou faia, o mea ia e tatau ona matou faia.’”—Luka 17:7-10.
E tatau i auauna taʻitoʻatasi a le Atua ona malamalama, e tāua le faamuamua o le faia o le finagalo o le Atua. E tatau foʻi ona latou manatua le faaeaga ua latou maua e tapuaʻi atu ai i le Atua, i le avea ai ma se sui o lona aiga.
E leʻi leva ona māeʻa le faamatalaina e Iesu o lenei talafaatusa, ae taunuu ane loa se avefeʻau sa auina atu e Maria ma Mareta. O i laʻua o tuafāfine o Lasalo, ma e nonofo i Petania i Iutaia. Ua faapea atu le avefeʻau: “Le Alii e, silasila foʻi, ua maʻi lē ua e alofa faapelepele i ai.”—Ioane 11:1-3.
E ui lava o lea ua iloa e Iesu ua maʻi tigāina lana uō o Lasalo, ae e lē faapea ai ua matuā faavauvau o ia ma lē mafai ai ona toe faia se gaoioiga. Ua fetalai atu o ia: “E lē iʻu lenei maʻi i le oti, ae e iʻu ina faamamaluina ai le Atua, ina ia faamamaluina ai le Alo o le Atua i lenei mea.” Ua nofo pea Iesu i Perea mo aso e lua, ona ia fetalai atu lea i ona soo: “Ō mai tatou toe ō i Iutaia.” Ae ua latou fesili ane: “Le Aʻoaʻo e, na faatoʻā uma atu lava ona saʻili tagata Iutaia e fetogi iā te oe, ae pe e te toe maliu atu foʻi i ai?”—Ioane 11:4, 7, 8.
Ua tali mai Iesu: “E sefulu lua itula o le ao, a ea? Afai e savali se tasi i le ao, e lē fetoʻai o ia ma se mea, auā o loo vaai o ia i le malamalama o lenei lalolagi. Ae afai e savali se tasi i le pō, e fetoʻai o ia ma se mea, auā e lē o iā te ia le malamalama.” (Ioane 11:9, 10) E foliga mai o loo uiga atu lenei fetalaiga e faapea, e leʻi māeʻa le taimi atofaina a le Atua e faia ai le faiva a Iesu. O lea, a o leʻi māeʻa lenā taimi, e tatau iā Iesu ona faaaogā atoatoa le taimi puupuu o loo totoe.
Ua toe fetalai atu Iesu: “O loo mālōlō la tatou uō o Lasalo, ae ou te alu atu e fafagu iā te ia auā o loo moe.” Atonu o loo mafaufau le ʻausoo o loo mālōlō Lasalo ma o le a toe malosi o ia. O lea ua latou faapea mai ai: “Le Alii e, afai o loo mālōlō o ia, e toe malosi.” Peitaʻi ua fetalai saʻo atu Iesu: ʻUa oti Lasalo. Ae seʻi tatou ō atu iā te ia.’—Ioane 11:11-15.
E ui lava o loo iloa e Toma e ono fasiotia Iesu i Iutaia, ae o lona naunau e lagolagoina o ia, ua ia augani atu ai i isi soo: “Seʻi tatou ō foʻi, ina ia tatou oti faatasi ma ia.”—Ioane 11:16.


text:
MATAUPU 3
Ua Fanau Mai Se Tasi e Saunia le Ala
UA FANAU MAI IOANE LE PAPATISO MA UA FAAIGOAINA O IA
UA VALOIA E SAKARIA LE MATAFAIOI A IOANE I LE LUMANAʻI
Ua toeitiiti lava fanau Elisapeta. E tolu masina o nonofo pea ma lona tauaiga o Maria. Ae ua oo nei i le taimi e faamavae ai Maria, ma toe foʻi i se malaga umi i le itu i mātū i lona aiga i Nasareta. Pe tusa e toe ono masina, ona fanau foʻi lea o ia.
E leʻi umi talu ona toe foʻi Maria, ae fanau loa Elisapeta. O se mea e fiafia ai ona e leai se faalētonu i le taimi na fanau ai Elisapeta, ma o loo malolosi uma o ia ma le pepe. Ua faaali atu nei e Elisapeta lana pepe i ona tuaoi ma tauaiga, ma ua latou olioli faatasi ma ia.
E tusa ai o le Tulafono a le Atua i Isaraelu, e tatau ona peritomeina se tama tama, pe a oo i le aso lona valu talu ona fanau mai. O le aso foʻi lenā e faaigoaina ai o ia. (Levitiko 12:2, 3) Ua manatu nisi tagata o le a faaigoa le tama i le igoa o lona tamā, peitaʻi, ua faapea atu Elisapeta: “E leai! e tatau ona faaigoa o ia iā Ioane.” (Luka 1:60) Manatua foʻi, o lea na faapea mai le agelu o Kaperielu e tatau ona faaigoa lenei pepe iā Ioane.
Ae ua finau mai tuaoi ma tauaiga: “E leai se tagata o lou aiga e igoa i lenā igoa.” (Luka 1:61) Ua latou fesili atu iā Sakaria e ala i le faaaogāina o taga, po o le ā le igoa e manaʻo e faaigoa ai lona atalii. Ua fai atu Sakaria e aumai se laupapa ma ua ia tusia ai: “O Ioane lona igoa.”—Luka 1:63.
O lenei mea ua tupu, ua faavavega ai ona toe tautala Sakaria. Atonu o e manatua, na gūgū Sakaria ina ua lē talitonu i le tala a le agelu, o le a fanau mai e Elisapeta se tama. O lea, ina ua toe tautala Sakaria, ua maofa ona tuaoi ma faapea ifo: “O le ā le tulaga o le a oo i ai lenei tamaitiiti?” (Luka 1:66) Ua latou vaaia faamaoniga o le taʻitaʻiga a Ieova, i le auala na maua ai e Ioane lona igoa.
Ua faatumulia Sakaria i le agaga paia, ona ia faailoa atu lea: “Ia viia Ieova le Atua o Isaraelu, ona ua silasila mai o ia ma laveaʻi i ona tagata. Ua ia faatūina lē e malosi, o le faaola lea mo i tatou i le aiga o Tavita lana auauna.” (Luka 1:68, 69) O loo faasino atu le faaupuga “lē e malosi,” i le Alii o Iesu lea o le a fanau mai. Ua faapea atu Sakaria, e ala i Lē e malosi, ua ʻtuuina mai ai e le Atua iā i tatou, le faaeaga o le faia o le auaunaga paia iā te ia ma le lē fefe, ina ua uma ona laveaʻiina i tatou mai i lima o o tatou fili, i le faamaoni ma le amiotonu i ona luma i o tatou aso uma lava.’—Luka 1:74, 75.
Ua avea o se faalaeiauga le valoaga lenei a Sakaria e faatatau i lona atalii: “A o oe le tamaitiiti, e taʻua oe o le perofeta a Lē Silisili Ese, auā e te muamua atu i luma o Ieova e saunia ona ala, ina ia faailoa atu le faaolataga i ona tagata, e ala i le faamagaloina o a latou agasala, ona o le alofa faapelepele o lo tatou Atua. O lenei alofa mai lugā, o le a susulu e pei o le malamalama i le tafa o ata, e faamalamalama ai i latou o loo nonofo i le pōuliuli ma le ata o le oti, e taʻitaʻia ai ma le manuia o tatou vae i le ala o le filemu.”—Luka 1:76-79.
O le taimi lea, ua taunuu ane Maria i lona aiga i Nasareta, ma e leʻi faaipoipo lava o ia. O le ā o le a tupu iā te ia, pe a iloa ane e tagata ua tō?


text:
Pe E te Fia Iloa le Upu Moni?
O LE upu moni e faatatau i le ā? E faatatau i nisi o fesili aupito i tāua ua fesili ai tagata. Atonu na e taumānatu i fesili e pei o fesili nei:
- Po o manatu moni mai ea le Atua iā i tatou?
- Po o le a faai‘uina ea taua ma puapuaga?
- O le ā e tupu iā i tatou pe a tatou feoti?
- Pe iai se faamoemoe mo ē ua maliliu?
- O le ā le auala ou te tatalo ai ina ia faafofoga mai le Atua?
- E faapefea ona ou maua le fiafia i le olaga?
O fea e te maua ai tali o nei fesili? Pe afai e te alu i faletusi po o fale e faatau ai tusi, e te ono maua ai le faitau afe o tusi o loo faapea mai e maua ai tali. Ae, e masani lava ona feteena‘i faamatalaga a na tusi. O isi tusi e foliga mai o loo aogā i le taimi nei, ae e lē umi ae uma le aogā ma mana‘omia ona toe faafou manatu o iai, pe toe sui fo‘i.
Peita‘i ane, o loo iai se tusi ua maua ai tali maufaatuatuaina. O se tusi o loo iai faamatalaga moni. Na ta‘ua e Iesu i lana tatalo i le Atua e faapea: “O lau afioga o le upu moni lea.” (Ioane 17:17) Ua tatou iloa i aso nei o lenā Afioga, o le Tusi Paia lea. I itulau o loo sosoo mai, o le a faamatala faapuupuu ai tali e moni a‘ia‘i ma manino lelei mai le Tusi Paia, i fesili e pei ona ta‘ua i luga.
Po o Manatu Moni Mai ea le Atua iā i Tatou?
LE MĀFUAAGA UA LĀGĀ AI LE FESILI: Ua tatou ola i se lalolagi ua tumu i le sauā ma faiga lē tonu. Ua a‘oa‘o e le tele o lotu e faapea, o puapuaga o loo tatou feagai, o le finagalo lea o le Atua.
A‘OA‘OGA A LE TUSI PAIA: E lē mafai ona faapogaia e le Atua le amio leaga. Ua ta‘ua i le Iopu 34:10: “E mamao ma le Atua ona ia amio leaga.” O loo iai se fuafuaga alofa a le Atua mo tagata. O le māfuaaga lea ua a‘oa‘o ai i tatou e Iesu e tatalo faapea: “Lo matou Tamā e, o i le lagi, ia…oo mai lou malo. Ia faia lou finagalo i le lalolagi, e pei ona faia i le lagi.” (Mataio 6:9, 10) E manatu mamafa mai le Atua iā i tatou, lea ua ia faia ai se gaoioiga ina ia faamautinoa le faataunuuina o lana fuafuaga.-Ioane 3:16.
Taga‘i fo‘i i le Kenese 1:26-28; Iakopo 1:13; ma le 1 Peteru 5:6, 7.
Po o le a Faai‘uina ea Taua ma Puapuaga?
LE MĀFUAAGA UA LĀGĀ AI LE FESILI: Ua faaauau ona maliliu le anoanoa‘i o tagata ona o taua. Ua oo iā i tatou uma lava tulaga o loo pagatia ai tagata.
A‘OA‘OGA A LE TUSI PAIA: Ua valoia e le Atua le taimi o le a ia faatumauina ai le filemu i luga o le lalolagi. I le pulega a lona Malo i le lagi, o le a lē toe iai ni tagata e ‘a‘oa‘o i taua.’ Nai lo lenā, o le a latou “tu‘i…a latou pelu e fai ma uamea o suotosina.” (Isaia 2:4) O le a faai‘uina e le Atua tulaga lē amiotonu uma faapea ma mafatiaga. Ua folafola mai e le Tusi Paia: “E na te soloiesea fo‘i loimata uma i o latou mata, e lē toe iai se oti, po o se faanoanoa, po o se tagiauē, e lē toe iai fo‘i se tigā. Auā ua mavae atu mea muamua [lea e aofia ai faiga lē tonu ma puapuaga].”-Faaaliga 21:3, 4.
Taga‘i fo‘i i le Salamo 37:10, 11; 46:9; ma le Mika 4:1-4.
O le ā e Tupu iā i Tatou pe a Tatou Feoti?
LE MĀFUAAGA UA LĀGĀ AI LE FESILI: Ua a‘oa‘oina e le tele o lotu i le lalolagi e faapea, e iai se mea i totonu o le tagata e faaauau ona ola pe a oti le tagata. E manatu nisi, e mafai e tagata ua feoti ona faatupuina ni mea leaga i tagata o loo feola, po o le faasalaina fo‘i e le Atua le tagata leaga e ala i le faapuapuagatia e faavavau i le afi i seoli.
A‘OA‘OGA A LE TUSI PAIA: Pe a oti le tagata, ua lē o toe ola. Ua faapea mai le Failauga 9:5: “O ē ua oti, latou te lē iloa se mea.” Talu ai la o i latou ua feoti ua lē o toe iloa, lagona, po o le malamalama i so o se mea, e latou te lē mafai la ona faatupuina ni mea leaga-pe fesoasoani iā i latou o feola.-Salamo 146:3, 4.
Taga‘i fo‘i i le Kenese 3:19 ma le Failauga 9:6, 10.
Pe Iai se Faamoemoe mo Ē ua Maliliu?
LE MĀFUAAGA UA LĀGĀ AI LE FESILI: E tatou te manana‘o e faaauau pea ona ola, ma e tatou te manana‘o e olioli i le ola ma i latou e tatou te alolofa i ai. O le tulaga masani lo tatou moomoo e toe vāai i ē pele iā i tatou ua maliliu.
A‘OA‘OGA A LE TUSI PAIA: O le to‘atele o i latou ua feoti o le a toetutū mai. Na folafola e Iesu e faapea, o “i latou uma o loo i tuugamau…latou [te] ō mai ai.” (Ioane 5:28, 29) Ina ia ōgatasi ma le ulua‘i fuafuaga a le Atua, o tagata o le a toetutū mai, o le a maua le avanoa e ola ai i le lalolagi parataiso. (Luka 23:43) O lenei lumana‘i ua folafola mai, e aofia ai le soifua mālōlōina, ma le ola e faavavau mo tagata usiusitai. Ua faapea mai le Tusi Paia: “E fai lava le nuu mo tagata amiotonu, e nonofo ai pea i latou.”-Salamo 37:29.
Taga‘i fo‘i i le Iopu 14:14, 15; Luka 7:11-17; ma le Galuega 24:15.
O le ā le Auala Ou te Tatalo ai Ina ia Faafofoga Mai le Atua?
LE MĀFUAAGA UA LĀGĀ AI LE FESILI: E toetoe o tagata i lotu uma lava e tatalo. Ae, e lagona e nisi faapea, e lē o taliina a latou tatalo.
A‘OA‘OGA A LE TUSI PAIA: Na a‘oa‘o i tatou e Iesu ia ‘alofia le toe ta‘ua pea o faaupuga lava e tasi i a tatou tatalo. O lana fetalaiga, “Pe a e tatalo, aua le faia soo au upu masani.” (Mataio 6:7) Pe afai e tatou te manana‘o e faafofoga mai le Atua i a tatou tatalo, e ao ona tatou tatalo atu i le auala e na te taliaina mai. Ina ia faia lenā mea, e tatau ona tatou a‘oa‘oina le finagalo o le Atua ona tatalo lea ia ōgatasi ma lona finagalo. Ua faamatalaina i le 1 Ioane 5:14: “Po o ā lava mea tatou te talosaga atu ai e tusa ma lona [le Atua] finagalo, e faafofoga mai lava o ia iā i tatou.”
Taga‘i fo‘i i le Salamo 65:2; Ioane 14:6, 14; ma le 1 Ioane 3:22.
E Faapefea Ona Ou Maua le Fiafia i le Olaga?
LE MĀFUAGA UA LĀGĀ AI LE FESILI: E to‘atele tagata e talitonu faapea, o le mauaina o tupe, ia ta‘uta‘ua, po o le lalelei, o le a latou maua ai le fiafia. O le māfuaaga lenā ua latou sa‘ilia ai na mea-ae latou te iloa mulimuli ane e latou te lē o mauaina le fiafia.
A‘OA‘OGA A LE TUSI PAIA: Na faailoa e Iesu le auala e maua ai le fiafia ina ua faapea mai: “E fiafia o ē naunau i mea faaleagaga, auā e fai mo i latou le malo o le lagi.” (Mataio 5:3) E na o le pau le auala e tatou te maua ai le fiafia, o le faia o laasaga e faamalieina ai lo tatou mana‘oga e sili ona tāua-o lo tatou naunau lea i mea moni faaleagaga e uiga i le Atua ma ana fuafuaga mo i tatou. O loo maua lenā upu moni i le Tusi Paia. O le iloa o lenā upu moni, e fesoasoani iā i tatou e iloa ai le mea e tāua moni, ma le mea e lē tāua. O le tuu atu i upu moni o le Tusi Paia e ta‘ita‘ia a tatou filifiliga ma gaoioiga, o le a maua ai se olaga e sili atu ona faamalieina.-Luka 11:28.
Taga‘i fo‘i i le Faataoto 3:5, 6, 13-18 ma le 1 Timoteo 6:9, 10.
O sina vaaiga puupuu lea i tali a le Tusi Paia i nei fesili e ono. Po o iai nisi mataupu o e fia malamalama i ai? Pe afai o oe o se tasi o loo “naunau i mea faaleagaga,” e lē fesiligia o le tulaga lenā o loo e mana‘o ai. Atonu o loo e taumānatu i nisi fesili, e pei o lenei: ‘Pe afai e manatu mai le Atua iā i tatou, aiseā la ua ia lē taofia ai le tele o mea leaga ma puapuaga ua tutupu i le talafaasolopito o le tagata? E faapefea ona faaleleia le tulaga o lo‘u olaga faaleaiga?’ O loo aumai i le Tusi Paia ni tali atoatoa ma faamalieina ai, mo nei fesili ma le tele o isi fesili.
Ae peita‘i, o le tele o tagata i aso nei e latou te faatalatū e su‘e i le Tusi Paia. E latou te manatu o se tusi e telē tele, e faigata i nisi taimi ona malamalama i ai. Pe e te mana‘o i se fesoasoani e su‘e ai tali o loo i le Tusi Paia? O loo ofo atu e Molimau a Ieova ni fesoasoani se lua e aogā iā te oe.
Muamua, o le tusi O ā A‘oa‘oga Moni a le Tusi Paia? ua faatulaga e fesoasoani i tagata pisi e iloilo ai tali manino mai le Tusi Paia i fesili tāua. O le vala lona lua, o se polokalame o su‘esu‘ega faale-Tusi Paia i le aiga, e aunoa ma se totogi. E faia fua lenei su‘esu‘ega e se Molimau a Ieova e agavaa e a‘oa‘o le Tusi Paia, ma e mafai ona alu atu i lou aiga po o se isi nofoaga e talafeagai, ma lua talanoaina puupuu le Tusi Paia i vaiaso ta‘itasi. E faitau miliona tagata i le lalolagi ua latou maua aogā mai lenei polokalame. O le to‘atele o i latou ua faapea mai ma le fiafia: “Ua ou maua le upu moni!”
E lē mafai ona e maua se isi ‘oa e sili atu. E tuusa‘oloto i tatou e upu moni o le Tusi Paia mai talitonuga faanuupō, le fenuminumia‘i, ma le soona fefe vavale. E aumaia iā i tatou le faamoemoe, fuafuaga o le olaga, ma le olioli. Na fetalai Iesu: “E iloa e outou le upu moni, e tuusa‘oloto fo‘i outou e le upu moni.”-Ioane 8:32.
Faitau Atili
Aiseā e Suʻesuʻe ai le Tusi Paia?
Ua saunia mai e le Tusi Paia tali i fesili tāua o le olaga mo le faitau miliona o tagata i le lalolagi aoao. Pe e te manaʻo e avea oe ma se tasi o i latou na?


text:
Lolo ma Lemanu tofi kovana ma le lutena kovana
LOLO: O le tatou manumalo e mo tagata uma o Amerika Samoa
FAOA: Ia malolo faatamali’i, e toe oso fo’i le la
O lagona o le fiafia ma le faamalieina na faalogoina i le nofoaga autu a le paga a Lolo Matalasi Moliga ma Lemanu Sialega Peleti Mauga i Matu’u i le po anapo, ina ua tuuina mai le faaiuga e le aloaia o le faiga palota e sailia ai se Kovana Sili ma le Lutena Kovana, e manumalo le la paga i le paga a Faoa Aitofele Sunia ma Taufetee John Faumuina.
Mai le aofai o tagata sa palota mo le ‘run off’ e to’a 12,553, o le to’a 6,645 na palota ia Lolo ma Lemanu, tusa lea o le 52.9% o le aofai o tagata palota, ae o le toa 5,908 na palota mo Faoa ma Taufete’e, tusa lea o le 47.1% o tagata palota.
O se tauvaga na vaaia ai le tinou o taitai komiti ma a latou komiti i afioaga taitasi, i le sailiina lea o palota mo a latou itu, peitai o le upu e fai i faigamea i le tai, “e le mua uma ni va’a”.
Ae ui i lagona o le fiafia ma le faaeaina i tagata uma sa latou lagolagoina le faamoemoe o Lolo ma Lemanu, peitai na saunoa le tofa Lolo e faapea, o le latou manumalo, e le mo le komiti poo sui tauva, ae mo tagata uma o Amerika Samoa.
“O la tatou manumalo i le po nei, e le mo le komiti ma taitai komiti poo se isi lava sa lagolagoina lenei faamoemoe, ae o le manumalo mo tagata uma o Amerika Samoa,” o le saunoaga lea a Lolo.
Saunoa Lolo, ina ua faatoa amata mai lenei faamoemoe, sa tai alalo pea lava le i’a a le komiti ma taitai komiti, ae tuu atu i le Atua le faamoemoe ina ia faasino mai lona finagalo, peitai o lea ua tali le Atua e ala i le finagalo o le atunuu, o le viiga foi lea e toe fo’i atu i le Atua.
O le te’a laititi o le itula e 8:00 i le po anapo na faalauiloa aloaia ai loa le faaiuga e le aloaia o le palota, ua manumalo le paga a Lolo ma Lemanu.
O le taimi lea na vaaia ai le alalaga i luga o tagata sa tumutumu i le nofoaga autu o le paga a Lolo ma Lemanu i Matuu.
O foliga foi o le fiafia na vaaia i fofoga o le tofa i le tootoo ia Lolo ma lona tausi, faapea ai fofoga o le afioga i le alii Senatoa ia Lemanu ma lona faletua.
O upu o le faamalo ma le faafetai na tau fai momoli e soo se tasi na auai, ao fusi atu ma faafeiloai atu le toatele sa i ai i le tofa Lolo faapea ai ma Lemanu.
O nisi e fetagisi, o isi e alalaga fiafia ae o isi foi e le mapu le faatalofa ma le faafetai i sui uma sa auai mo le lagolagoina o lenei faamoemoe.
“Malo Lolo le onosa’i, sauni laia e tau le taua ua filifilia i ai oulua ma Lemanu e le Atua,” o upu ia na tuu mumusu atu ai se tina matua lava ao ia fusi ma faafeiloa’i atu i le tofa Lolo ma ona loimaga.
Ina ua maea ona feiloai atu Lolo ma Lemanu i le aofia uma sa auai i le po anapo, ona sosoo ai loa ma se sauniga lotu na taitaia e le susuga Rev. Asiata, o le feagaiga a le Ekalesia EFKAS i Matu’u, lea na ia faamamafaina ai le filifilia o Tavita e fai ma tupu o Isaraelu.
Saunoa Rev. Asiata, e ui i le faatauvaa o Tavita ma le amanaia e Saulo ma le nuu, peitai na filifilia lava o ia e le Atua e fai ma tupu o lona nuu.
Na saunoa faafetai Lolo i isi paga ia na le manuia la latou taumafai i le uluai taamilosaga o lenei faamoemoe, ma latou liliu atu ai loa e lagolago i laua ma Lemanu, e pei o le afioga i le Aloalii ia Afoa Moega Lutu ma le tofa ia Le’i Sonny Thompson; o le faletua ia Dr. Salu Hunkin-Finau ma le susuga ia Iuniasolua Savusa; faapea ai le susuga ia Timothy Jones ma le susuga ia Tuika Tuika.
“Faafetai atu ia te outou i lo outou lagolagoina o lenei faamoemoe, o lo tatou tutu faatasi lea mo le faia o ni suiga, ou te tatalo atu, o maia laia ina tatou alo e fai suiga na mafua ai ona tataou tutu faatasi e lagolago lenei faamoemoe,” o le saunoaga faafetai lea a Lolo i paga e toatolu ia na liliu atu e lagolago lo la faamoemoe.
“Faafetai atu i la lagolago mai, o la outou pule lea.”
MALOLO A LE TAMALI’I
Ae ui ua le a’e manuia le faamoemoe o le afioga ia Faoa ma le tofa ia Taufete’e, peitai e talitonu Faoa, e toe oso foi le la i tulaga o sailiga tofi a le atunuu.
Na momoli faapitoa le faafetai a Faoa ma Taiufetee ia i latou uma sa lagolagoina lo la faamoemoe, uo ma aiga, o le atunuu ae faapea ai komiti ma taitai komiti.
“Aua tatou te faanoanoa aua o le finagalo lea o le Atua i le itu le la ua manumalo, ia tatou malolo faatamalii ma ia tatou loto tetele e toe oso foi le la,” o le saunoaga lea a Faoa.
Saunoa Faoa, o le tofi Kovana ma le Lutena Kovana, o le tofi a le atunuu, o lea foi la ua fai le filifiliga a le atunuu mo ona taitai i le lumanai.
Ae i le saunoaga a Taufetee sa ia fautuaina ai i latou uma sa lagolagoina lo la faamoemoe, i aiga, uo, le atunuu ma komiti taitasi, ina ia fai malu pea le faiva ma ia maua le loto maualalo.
O lana tatalo, o le a latou tapuaia faiva o le itu manumalo ma tulimata’i suiga ua latou folafola o le a latou faia i le atunuu
LEAI NI FAALAVELAVE MATUIA NA TUTUPU
E leai ma se faalavelave matuia na ripotia mai e le Ofisa o Leoleo i le aso atoa o le sailiga tofi a le atunuu i le aso ananafi.
Na tapunia foi le faatauina atu o le ava malosi mai pisinisi uma i le atunuu, mai le 6:00 i le taeao e oo atu i le 6:00 i le afiafi.
O le tolu ai lea o tausaga palota sosoo ao sailia le tofi kovana ma le lutena kovana a le atunuu o faia pea le ‘run off’, ina ua le mafai ona i ai se paga e ausia pasene e agavaa ai i le manumalo i le taimi o le palotaga muamua.
E le gata sa faia le ‘run off’ i le palotaga o le 2008 ae sa fai foi i le palotaga o le 2004 e pei ona taua i faamaumauga a le Ofisa Palota.
O le ‘run off’ i le palota o le 2004 na manumalo mai ai le faiga malo a Togiola ma Ipulai, lea foi na la toe manumalo i le ‘run off’ o le palota i le 2008.
I le ‘run off’ ia Novema 14, 2004, na tauva ai le paga a Togiola/Ipulasi ma le paga a le afioga i le Aloalii ia Afoa Moega Lutu ma Taeaoafua Meki Solomona i se tauvaga finau, peita’i i le faaiuga, na manumalo ai le paga a Togiola/Ipulai i pasene o palota na o la mauaina e 55.7%, ae o le paga a Afoa/Taeaoafua na o la maua pasene o palota e 44.3%
I le ‘run off’ ia Novema 14, 2008, na toe tauva ai foi le paga a Togiola/Ipulasi ma le paga a Utu Abe Malae ma Nua Mailo Saoluaga i se tauvaga finau, peitai i le faaiuga o le palota na toe manumalo ai le paga a Togiola/Ipulai i palota e 6,590, tusa lea o le 53.45%, ae maua e le paga a Utu/Nua palota e 5,084, tusa lea o le 43.55% o tagata sa palota.
I le palota o le tausaga lenei, e toa 6 sa tauva i le palota o le aso 6 Novema, na tula’i mai ai le paga a Faoa/Taufetee ma Lolo/Lemanu e pito maualuga a la palota na maua, i le aofai e 4,320 mo Faoa/Taufetee ae 4,377 mo Lolo/Lemanu.
O isi paga e 4 e le’i faamanuiaina i le tauvaga e aofia ai Afoa Moega Lutu ma lana paga o Le’i Sonny Thompson, lea sa la mauaina palota e 2,485; o Dr. Salu Hunkin-Finau ma lana paga o Iuniasolua Savusa i palota e 873 sa la maua; o Save Liuato Tuitele ma lana paga o Tofoitaufa Sandra King-Young sa la maua palota e 754; ma le paga a Timothy Jones ma lana paga o Tuika Tuika sa la maua palota e 165.
E 7 aso lea ua taoto atu ai le faaiuga le aloaia lenei a le Ofisa o Palota, ona faatoa tuuina mai ai loa lea o le latou faaiuga aloaia e tusa ai o lenei faamoemoe.
Ia manuia le agai atu o Amerika Samoa ma lana faigamalo fou i le isi tausaga o lo o lumana’i atu.


text:
MATAUPU 38
Ua Naunau Ioane e Faalogo Atu i se Faamatalaga Mai iā Iesu
UA FESILI IOANE LE PAPATISO E FAATATAU I LE MATAFAIOI A IESU
UA VIIVIIA E IESU IOANE
Ua pe ā nei ma le tausaga o faafalepuipuiina pea Ioane le Papatiso. Ae o loo faaauau pea ona ia mauaina tala e faatatau i galuega ofoofogia a Iesu. Seʻi mafaufau i ona faalogona ina ua taʻu atu e ona soo iā te ia, ua toe faatūina e Iesu le tama a le fafine Naina ua oti lana tane. Ua naunau lava Ioane e maua se faamatalaga mai iā Iesu, po o ia o le Mesia. O lea ua ia valaau ai i ona soo e toʻalua, ina ia o la fesili atu iā Iesu: “Po o oe ea o Lē e maliu mai, pe e matou te faatali i se isi tagata?”—Luka 7:19.
E foliga mai o se fesili uigaese lenei fesili, auā o Ioane o se tane faamaoni. I le toetoe lua tausaga ua mavae, na ia vaaia ai le agaga paia o le Atua o alu ifo i luga o Iesu, ma faalogoina le siʻufofoga mai le Atua e faamaonia ai o lona Alo lea. E leai la se māfuaaga e tatou te faapea ai, ua amata ona vaivai le faatuatua o Ioane. Pe ana faapea o le tulaga lenā, semanū e lē tautala faaviivii Iesu e faatatau iā te ia. Peitaʻi, afai e lē o tau masalosalo Ioane, aiseā la ua ia lāgā ai lenei fesili e faatatau iā Iesu?
Atonu o loo manaʻo Ioane i se faamautinoaga mai iā Iesu, e iloa ai o ia moni o le Mesia. O le iloaina o lenei mea, e mafai ona faamalosia ai Ioane a o fesagaʻi ma tulaga faigatā i le falepuipui. E iai foʻi se isi uiga o le fesili a Ioane. Ua malamalama lelei o ia i valoaga a le Tusi Paia e faatatau i Lē ua Faauuina a le Atua. O ia lea o le a avea ma tupu ma laveaʻia tagata. Peitaʻi, o lea ua mavae le tele o masina talu le papatisoga o Iesu, ae o loo faafalepuipuiina pea Ioane. O le māfuaaga la lea ua fesili ai Ioane, pe e iai se isi e ese mai iā Iesu o le a afio mai, po o se tasi e sosoo iā Iesu, e na te faataunuuina atoatoa mea sa valoia mai o le a faataunuuina e le Mesia.
Nai lo o le faapea atu o Iesu i soo o Ioane, ʻIoe o aʻu o Lē e maliu mai,’ ae ua ia avatu faamaoniga e iloa ai o loo lagolagoina o ia e le Atua, e ala i le faamālōlōina o maʻi eseese. Ua ia fetalai atu iā i laʻua: “Ia oulua ō ma faamatala atu iā Ioane mea ua oulua faalogo ma vāai i ai: Ua toe pupula tauaso, ua savavali pipili, ua faamamāina lepela, ua faalogo o ē e tutuli, ma ua toetutū mai tagata oti. Ua folafola atu foʻi le tala lelei i ē e matitiva.”—Mataio 11:4, 5.
Atonu o loo fesili atu Ioane ma le faamoemoe o le a sili atu mea o le a faia e Iesu nai lo o mea o loo ia faia i lenā lava taimi, ma atonu o le a ia faasaʻolotoina o ia mai i le falepuipui. Peitaʻi, ua fetalai atu Iesu iā Ioane e lē tatau ona ia faatalitalia ni vavega e sili atu i lo o vavega o loo Ia faia.
Ina ua ō ese soo o Ioane, ona faamautinoa atu lea e Iesu i le motu o tagata, o Ioane e lē na o se perofeta. O ia “o le avefeʻau” a Ieova lea na valoia mai i le Malaki 3:1, ma o ia foʻi o le perofeta o Elia lea na valoia mai i le Malaki 4:5, 6. Ua fetalai atu Iesu: “E moni ou te fai atu iā te outou, e leʻi tū mai i ē na fananau mai i fafine sē e sili iā Ioane le Papatiso; a o lē e faatauvaa i le malo o le lagi e sili o ia iā te ia.”—Mataio 11:11.
O le faapea mai o Iesu o lē e faatauvaa i le lagi e sili atu o ia iā Ioane, ua faaalia ai e lē iai Ioane i le Malo i le lagi. Na saunia e Ioane le ala mo Iesu, peitaʻi, na maliu o ia a o leʻi tatalaina e Iesu le ala i le lagi. (Eperu 10:19, 20) E ui i lea, o Ioane o se perofeta faamaoni a le Atua, ma o le a avea o ia o se tagatānuu i le lalolagi o le Malo o le Atua.


text:
mea muamua muamua, tatou te fia faafetai loloto e Christopher mai LPK potu – http://lpkstudio.com/ mo le mamanu fou o lo tatou website, e mulimuli ane i luga o lenei website fou i tulaga faatonuina fou web o aso nei ma e tatau ona vaaia i luga o lau masini feaveai.
Sa ma fiafia moni lava le galulue faatasi ma Christopher i lenei, ma sa matua lelei ia, tali ma iloa le mea ua tatou manaomia e tusa lava ae tatou te lei fesili 🙂
ua tuuina atu faatasi le uepisaite fou e ala i se faamalologa fou, e leai se mea tele iinei ae a nai bugs ua alu i le ala o le Toto.
- toe mafai ona e faaaogaina le + faailoga i totonu faaliliuga
- I nisi o taimi, umi parakalafa leʻi maua le faaliliuga otometi lelei mai Google
- sa le galue moni le faamamaina o faaliliuga tuai i 0.9.7.0
Olioli i le lomiga fou, ma ia mautinoa e faaleleia i lenei ata atoa, ona saoloto.


text:
Tala 99: I Totonu o se Potu Pito i Luga
UA PŌ nei le Aso Tofi, ua lua aso ua mavae. Na ō mai Iesu ma ona aposetolo e 12 i le potu tele lenei o le falealuga e aai ai i le Paseka. O le tamāloa lenā ua alu o Iuta le Sekara. O loo alu o ia e ta‘u i le au faitaulaga pe faapefea ona latou mauaina Iesu.
I le aso e tasi na muamua atu sa alu ai Iuta ma fesili iā i latou: ‘O le ā so‘u totogi pe a ou fesoasoani i le pu‘eina o Iesu?’ Sa latou fai mai: ‘E tolu sefulu tupe ario.’ Ua alu nei Iuta i nei tamāloloa ina ia ta‘ita‘ia ane iā Iesu. Pe e lē o se mea leaga ea lea?
Ua uma nei le talisuaga o le Paseka. Ae amata e Iesu se isi talisuaga. Na ia avatu i ona aposetolo se papa falaoa ma fai atu: ‘Ia outou aai ai, auā o lo‘u tino lenei e foa‘iina atu mo outou.’ Ona ia avatu lea o se ipu uaina ma fai atu: ‘Ia outou feinu i ai, auā o lo‘u toto lenei, o le a faamasaaina mo outou.’ Ua ta‘ua e le Tusi Paia ‘o le talisuaga afiafi a le Alii,’ po o le ‘talisuaga a le Alii.’
Na aaiina e Isaraelu le Paseka e faamanatu ai le taimi na ‘sopo’ ai e le agelu a le Atua o latou fale i Aikupito, ae fasiotia ulumatua o Aikupito. Ae ua mana‘o Iesu ia manatua o ia e ona soo ma iloa na ia avatua lona ola mo i latou. Ma na ia fai atu iā i latou ia faamanatu pea lana talisuaga faapitoa i tausaga ta‘itasi uma.
Mavae le Talisuaga Afiafi a le Alii, ona fai atu lea o Iesu i ona soo e lototetele ma malolosi i le faatuatua. Mulimuli ane, ona latou usuina lea o pese i le Atua ona o lea. Ua leva nei le aso e tusa ua te‘a le vaeluaga o le pō. Se‘i o tatou vaai po o fea na o iai.
Mataio 26:14-30; Luka 22:1-39; Ioane mataupu e 13 seia oo i le 17; 1 Korinito 11:20
Fesili
- E pei ona vaaia i le ata, aiseā ua potopoto ai Iesu ma ona aposetolo e 12 i le potu tele o le falealuga?
- O ai le tamāloa o loo ulufafo atu i le faitoto‘a, ma aiseā?
- O le ā le talisuaga faapitoa na amataina e Iesu ina ua uma le talisuaga o le Paseka?
- O le ā na manatua e tagata Isaraelu ona o le Paseka, ma o le ā ua manatuaina e soo o Iesu ona o lenei talisuaga faapitoa?
- Ina ua mavae le Talisuaga Afiafi a le Alii, o le ā na ta‘u atu e Iesu i ona soo, ma o le ā na latou faia?
Fesili faaopoopo
- Faitau le Mataio 26:14-30.
E faapefea ona faaalia e le Mataio 26:15 o le faalataina e Iuta o Iesu o se gaoioiga na ia faia ma lona loto iai?
O ā fuafuaga e lua na faataunuuina e le toto maligi o Iesu? (Mata. 26:27, 28; Iere. 31:31-33; Efe. 1:7; Epe. 9:19, 20)
- Faitau le Luka 22:1-39.
O le ā le uiga o le uluitino o Satani iā Iuta? (Luka 22:3; Ioa. 13:2; Galu. 1:24, 25)
- Faitau le Ioane 13:1-20.
Pe a fua i upu o loo i le Ioane 13:2, pe e mafai ona tuua‘ia Iuta i le mea na ia faia, ma o le ā le lesona e a‘oa‘oina e auauna a le Atua mai lenei mea? (Kene. 4:7; 2 Kori. 2:11; Kala. 6:1; Iako. 1:13, 14)
O le ā le lesona tāua na saunia e Iesu? (Ioa. 13:15; Mata. 23:11; 1 Pete. 2:21)
- Faitau le Ioane 17:1-26.
O le ā le uiga o le tatalo a Iesu “ina ia tasi” ona soo? (Ioa. 17:11, 21-23; Roma 13:8; 14:19; Kolo. 3:14)
Faitau Atili
Le Talisuaga Afiafi a le Alii
Ua faavaeina e Iesu se sauniga e tatau i ona soo ona faamanatuina i tausaga taʻitasi iā Nisani 14.


text:
Fa’aalia agaga faafetai Soliai ina i’u manuia palotaga
O le te’a o le itula e 2:00 i le vaveao ananafi na tuu aloaia mai ai se saunoaga a le Komesina o le Ofisa o Palotaga a le atunuu, le afioga i le Maopu ia Soliai Tuipine Fuimaono, e faafetai aloaia ai le atunuu e tusa ai o le sailiga tofi sa alo atu i ai mo lenei tausaga, ina ua maea le tolaulauina o faaiuga o le palota.
Na tomua le saunoaga a Soliai i lona faalauiloaina o le aso e faia ai le “Run Off” mo le tofi Kovana ma le Lutena Kovana, ia Novema 20, 2012, i le va o le paga a Lolo Matalasi Moliga/Lemalu Peleti Mauga, ma le paga a Faoa Aitofele Sunia/Taufetee John Faumuina.
O le faitauga aloaia o palota o le a faato’a maua mai i le fitu aso talu ona mae’a le palotaga, pe afai e leai se sui tauva e fa’atui’ese. (Taga’i i le tatou nusipepa i le aso ananafi mo aofaiga le aloaia o le palota.
“E faafetai atu i le aufai tatalo a le atunuu sa faanono manu i le tele o aso, ona o le faamoemoe e pei ona alo atu i ai Tutuila ma Manu’a, lea ua i’u ma le manuia lo tatou faiva i lenei aso (aso Lua na te’a nei) e aunoa ma se tala faanoanoa,” o le saunoaga lea a Soliai.
Saunoa Soliai, e ui i le vevesi sa i ai le atunuu i le masina na te’a nei ina ua tu lalata mai i le aso tuupoina mo le faamoemoe, peitai na aumaia e le Atua le laolao e faatino ai le sailiga tofi a Amerika Samoa.
Na momoli lana faafetai i le afioga i le Komesina o le Matagaluega o le Puipuiga o le Saogalemu Lautele, i le tautua sa ofoina atu e ala lea i le puipuiga o le aufai palota tainane ai le naunau ina ia saogalemu le aso o le palota a le atunuu.
Na faafetaia foi e Soliai ia sui tauva uma sa tausinio i le palota o lenei tausaga, ona o le tulaga mataina sa i ai le faatinoina o le palota i komiti taitasi aemaise ai o nuu ma afioaga o le atunuu.
“Faafetai faapitoa atu foi ia i latou uma sa galulue i fale palota taitasi mo le faatinoina o lenei galuega taua, ua silasila le Atua i la outou tautua i lenei aso, faafetai ma faamalo atu i le galuega fita sa outou feagai ai.”
Na faaiu le saunoaga a le komesina o palota i lona faafetaia lea o le tapuaiga a taitai o le malo o Samoa e tusa ai o le tapuaiga, ao alo faia Amerika Samoa i lana sailiga tofi, ma faaiu ai loa lana saunoaga i lona faamanuia lea i sui uma ua faamanuiaina mo le palota o lenei tausaga.